Anak 11 Tahun Kantoi ‘Search’ Video Porno, Ini Tindakan Tegas Ibu Ayah Boleh Buat!

Penggunaan gajet dalam kalangan kanak-kanak pada masa kini dilihat sebagai alat utama dan sangat penting untuk di bawa ke mana sahaja. Kalau tertinggal gajet, maka menangislah si anak sampai kering air mata. Ramai dalam kalangan mak ayah tidak sedar bahawa inilah yang menjadi punca anak ketagih gajet dan menjurus ke arah masalah lain juga iaitu menonton video pornografi.
Ya, mungkin kita tidak menyangka anak semuda 5 tahun akan memahami konsep porno ini namun inilah realitinya. Seperti apa yang dikongsikan oleh pakar motivasi ini, ada ibu bapa yang bertanyakan apakah solusi perlu dilakukan apabila anak-anak ‘kantoi’ membuat carian video porno di dalam internet. Mak ayah kena pukul anak ke?

ANAK KETAGIH GAJET, RUPANYA KANTOI CARI VIDEO PORNO!

“Assalamualaikum Tuan, maaf mengganggu,. Saya ada pertanyaan. Ketakutan saya sebagai seorang Ibu menjadi nyata malam tadi. Saya ada seorang anak lelaki berumur 11 tahun. Malam tadi tertangkap oleh saya dan suami dia buat carian video lucah di Google. Dan apabila saya periksa History memang banyak carian sejak bulan awal Februari.

Untuk makluman, anak saya baru terima hp tersebut setelah 1 tahun lebih tanpa hp sebab rosak. Tahun sebelum hp dia rosak, saya sangat kerap periksa phone dia dan tak jumpa perkara yang mencurigakan. Semalam, kami suami isteri duduk di ruang tamu, pintu bilik anak memang sentiasa terbuka kecuali selepas mereka mandi dan ingin memakai pakaian.

Tetapi semalam suami pelik kenapa belum tidur tapi berselubung toto, bila ditegur, dia cepat-cepat cuba tutup phone dia dan saya segera rampas phone tersebut dan kantoi lah video tersebut. Apa yang perlu saya dan suami buat sekarang Tuan?”
1. Antara perkara yang patut puan dan suami syukuri adalah puan tahu awal benda ni. Ada kes saya jumpa anak dah sampai ketagih dengan onani, bahkan dah hantar gambar kemaluan sendiri kepada orang lain.
2. Zaman sekarang ni puan akses kepada benda lucah ni dah tak terkawal. Kalau anak tak cari di Google, kadang kawan dia share melalui Whatsapp atau Telegram. Kadang tu melalui pop-up masa main game, ada pula trigger sebab kawan mula sembang benda lucah di sekolah.
3. Banyak kali dah saya jumpa budak seawal darjah 1 dah tengok benda begini. Paling sedih ada yang bermula dari tadika.
4. Semua ni terjadi sebab anak-anak ni diberi handphone tanpa ada pantauan. Mak bapak budak-budak ni telah ‘melantik’ handphone tu menjadi ‘pengasuh’ kepada anaknya.
5. Jadi, tak pelik bila saya ceramah di sekolah, murid darjah 5 berani bercakap kepada kawan perempuan, “Jom pergi tandas buat anak.”. Ada pula yang ugut kawan perempuan, ” Kau bagi tahu cikgu aku rogol kau dalam tandas!”
6. Semua ni banyak berpunca dari pornografi. Dan paling menyedihkan ada yang mula ketagih ketika PKP.
Jadi apa yang mak ayah boleh buat untuk bantu anak?

Hukum anak atas perbuatannya. Dia perlu tahu apa dia buat salah dan berdosa. Antara hukumannya adalah :
a) Rampas gajet berkenaan. Jangan bagi dia dalam tempoh masa tertentu.
b) Perlu ada perbincangan telus dengan anak. Tak kisahlah antara puan dan anak, suami dengan anak, atau puan suami isteri mengadap anak secara privasi. Elakkan dari anak-anak yang lain tahu. Sebab ia hal yang mengaibkan anak berkenaan.
c) Kita kena berani untuk pecahkan taboo berbicara hal seksualiti dengan anak. Tanya dia kenapa tengok benda begitu. Kalau dia diam, cakap sahaja tak apa, kalau abang dah bersedia nak share, ibu dan ayah ada. Biasa anak usia 11 tahun ni cepat je akan share.
d) Jangan tengking, marah, maki hamun. Cerita baik-baik kesan tonton pornografi. Share dengan anak kes yang dah berlaku di Malaysia yang melibatkan remaja bawah umur. Sebab tengok video lucah, cabul adik sendiri, ada yang hamilkan adik kandung, ada yang perkosa anak pengasuh, ada yang kongsi gambar lucah sendiri pada orang lain, ada yang kena tangkap dengan polis sebab sebarkan pornografi dan lain-lain.
e) Nada suara kita masa cakap tu kena tegas! Biar dia rasa bersalah atas perlakuannya itu. Jangan gelak-gelak, buat lawak. Cakap baik-baik dalam nada yang tegas dengan niat nak mendidik.
f) Jika nak rotan silakan. Rotan tapak tangannya. Biar dia tahu tangan itulah yang akan bercakap kat akhirat apa yang dia buat di dunia. Biar dia rasa perasaan berTuhan, ada malaikat mencatat amal kebajikan serta soal dosa pahala.
g) Jika gajet diberikan semula, tetapkan peraturan baru. Tak boleh bawa phone masuk bilik, had masa penggunaan, guna di ruang tamu sahaja, dan paling penting install Google Family Link di phone kita dan phone anak. Jadi, kita boleh tahu anak akses apa di Google, install apps apa bahkan kita juga boleh tetapkan berapa lama anak boleh guna gajet dalam masa sehari.
h) Anak perlu aktif dalam beraktiviti. Jangan hanya mengadap gajet sahaja. Hormon dopamine nya kena dirembeskan dengan bermain bola, hantar ke kelas seni mempertahankan diri, berbasikal, berenang, memanah dan lain-lain.
Semoga Allah bantu keluarga kita. Amin…
Sumber: Akhi Fairuz Al-Jengkawi


[VIDEO] Anak Tengah Main Telefon Terakam Susuk ‘Misteri’ Sebelum Hilang!

Sudah menjadi normal dalam kalangan mak ayah yang mempunyai anak yang masih kecil, pasti akan tertarik dengan apa sahaja gajet yang kita ada. Sampai dalam telefon pintar mak ayah pun, penuh dengan aplikasi game dan juga gambar serta video diri mereka sendiri. Tapi, tidak salah kerana ini menjadi simpanan memori ketika mereka masih kecil.
Namun, di sebalik segala rakaman di dalam telefon, kita tahu juga bahawa lensa kamera dapat merakam ‘benda’ di luar pandangan mata kita. Ini juga berlaku dalam kisah yang dikongsikan oleh ibu ini di laman TikTok yang boleh membuat bulu roma merinding!

Baca juga: CCTV Rakam Kelibat Dipercayai ‘Entiti’ Datang Jenguk Bayi Ketika Tidur, Seram!
ANAK TERAKAM KELIBAT MISTERI DI CERMIN

Ceritanya berlaku apabila seorang wanita berkongsi kisah apabila telatah comel anaknya merakam video sendiri sambil berbual dengan kamera. Menjadi lebih seram apabila si ibu ternampak kelibat misteri muncul pada pantulan cermin yang dirakam kamera.

Kongsi Indozone, wanita itu mengatakan bahawa dirinya telah ke tandas sebentar manakala kanak-kanak berkenaan sedang bermain telefon. Anak kecil itu dilihat bercakap sendirian, namun tidak dapat ditafsirkan apa yang sedang dituturkannya.

@medinaninayara♬ Horror atmosphere piano & SE. – Kohrogi

Sebaik sahaja si ibu melihat video berkenaan, dia mendapati terdapat penampakan di dalam cermin di belakang kanak-kanak itu yang kemudiannya menghilang.
“DI CERMIN ADA ORANG, MUKA RATA”
Rata-rata turut berasa seram menonton video berkenaan. Ada yang mendakwa terlihat wanita berambut pendek dan ada juga yang mendakwa kelibat itu seakan mempunyai wajah yang rata.

Sumber: TikTok @medinaninayara


Anak Ketagih Main Game Sampai Pagi, Ingatkan PDPR Rupanya Tidur!

Permainan di telefon agak membahayakan kerana ia mampu mempengaruhi kesihatan diri. Bukan itu sahaja, malah ketagihan akibat terlalu taksub bermain game di telefon juga semakin menjadi-jadi di peringkat usia kanak-kanak sehingga dewasa.
Hal ini sama seperti perkongsian seorang guru di laman Facebooknya yang menceritakan mengenai ketagihan anak muridnya dalam permainan di telefon sehingga seringkali ponteng kelas.

Baca juga: [VIDEO] Abang Sulung Mual & Loya Setiap Kali Tengok Adik Baharu, Aneh!
ANAK KETAGIH MAIN GAME SAMPAI GAME, AYAH INGAT ANAK PDPR
SEMAK PUNYA SEMAK, RUPANYA PELAJAR NI MAIN GAME SAMPAI 7.45 PAGI !

Tengah syok ngajar semalam kelas small group fizik form 5, baru perasan ada seorang pelajar lagi tidak masuk. Saya memang sudah mark lama pelajar ni, selalu lewat masuk kelas dan kadang tak masuk juga. Dulu ada dengar alasannya ada aktiviti pengawas sekolah. So saya tak la curiga apa-apa

Tapi semalam entah macam mana bila pelajar ni tak masuk kelas, saya mesej terus bapanya. And surprisingly, Bapanya tidak tahu ! Dan memang tengah syak pelajar ni tengah tidur. Bapanya kerja so tinggal anak saja di rumah.

Saya pun mula berasa curiga. Lantas saya buka aplikasi game Mobile Legend dan search  nama pelajar ini. Kenapa saya buat sebegitu? Sebab sebelum ini pelajar tersebut pernah ada isu ketagihan main game Mobile Legend. Dan saya sudah pun tegur siap-siap. Ingatkan sudah berubah. Rupanya tidak !

Semak punya semak, last main game pada jam 7.45 pagi ! Pelajar ini mula main game sekitar 2 pagi lebih dan berterusan hingga 7.45 pagi ! Fuh ! Ini satu hal yang sangat berat !
Kes ni berlaku semalam hari Khamis. Kalau pelajar ini main game sampai 7.45 pagi, sudah timbul syak adakah pelajar ini hadir kelas PDPR paginya itu?

Sah dan memang logik la pelajar ini tengah tidur sekarang ekoran malam semalamnya pelajar ini tidak tidur langsung ! Saya pun menarik nafas panjang, apa nak jadi pelajar ni.
IBU BAPA HARUS TEGAS DALAM ISU GAME
Cikgu Faidzal juga berpesan agar ibu bapa sentiasa tegas dalam hal ini bagi memastikan anak-anak tidak terlalu taksub dan ketagih bermain game.
Nak anak kurangkan dalam permainan games, ibu bapa sendiri kena tegas dalam isu ini. Jika tidak, sangat mustahil anak akan kurangkan game dengan sendiri bila mana telefon pintar sudah berada di tangan. Ada baik rampas telefon pintar untuk hari sekolah saja. Hari minggu pulangkan semula dan terhadkan masa game anak tuan puan.
Isu nak guna gadget kelas online itu nanti, boleh guna peranti yang lain yang mana tidak install sebarang games mahupun apa-apa aplikasi. Hanya digunakan untuk PDPR saja. Kena pandai cari solusi. Itulah cadangan terbaik bagi saya.

ABAIKAN JIKA ANAK-ANAK MEMBERENTOK
Kalau pelajar itu memberontak, abaikan saja. Jika ibu bapa menuruti saja kemahuan anak, maka sudah terbalik dunia ini. Siapa yang lahirkan siapa dan siapa yang tuan sekarang ini? Adakah ibu bapa sudah melahirkan tuan nya? Nauzubillah. Minta dijauhkan.
Diharapkan ibu bapa semua periksa tingkah laku anak tengah malam. Pintu bilik sudah tertutup bukan menunjukkan anak sudah tidur jika telefon pintar masih ada dengan mereka. Elok ada rasa syak wasangka dalam hal ni dari positif memanjang selalu.
Sumber: Facebook Cikgu Fadzil


Ini Perubahan Yang Berlaku Pada Anak Saya Selepas Dibawa Ke ‘Speech Therapy’

Kalau ada yang masih ingat dan mengikuti kisah Puan Norakma Jamlos, pasti ada yang tertanya-tanya bagaimana sambungan kisah seterusnya tentang keadaan anak beliau, Humaira yang dikategorikan sebagai ‘late talker‘. Dalam artikel yang lepas, beliau menceritakan bagaimana beliau mengesan ciri-ciri tersebut pada Humaira pada usia 2 tahun serta tindakan awal yang diambilnya.
Kini setelah berusia 2 tahun 9 bulan, sekali lagi beliau berkongsi kisahnya dengan kami memandangkan ramai yang menghubungi beliau untuk mengetahui perkembangan Humaira seterusnya.

Artikel lalu Puan Norakma Jamlos tentang anaknya Humaira
Pengalaman Bawa Humaira Berjumpa Speech Therapist
29/1/2018 – Temujanji dengan Pakar Pertuturan (Speech Therapist)

Pertama kali berjumpa Pakar Pertuturan, Pakar memberitahu kami bahawa Humaira

Mengalami keterlewatan perkembangan 1 setengah tahun berbanding umurnya sekarang.
Disarankan untuk menghantar Humaira ke taska atau tadika.

Kenapa Perlu Hantar Ke Taska?
Pakar pertuturan memberitahu kami sebab yang sangat penting untuk hantar humaira ke Taska atau Tadika adalah kerana Humaira perlu bergaul dan berkawan.
Maka Umi dan Abah hantar Humaira ke taska atas saranan Pakar Pertuturan. Alhamdulillah kami berjumpa Taska yang boleh menerima kekurangan Humaira.
Humaira perlu ke taska dan dia kena belajar perkara berikut:

Kemahiran sosial interaksi – Masalah kemahiran berinteraksi adalah kesukaran mereka memulakan langkah untuk berkawan dan juga sukar untuk mereka memahami perasaan orang di sekeliling.
Kemahiran berkomunikasi – Masalah kesukaran mereka untuk berkomunikasi, bertutur, dan melakukan gerak isyarat.
Kemahiran imaginasi sosial – Masalah kesukaran mereka untuk berimaginasi tentang sesuatu aktiviti yang pernah mereka lihat ataupun alami.

Humaira memerlukan bantuan dan rangsangan untuk membentuk ketiga-tiga kemahiran di atas ini. Ia dianggap salah satu terapi. Umi berharap sangat ada perubahan dengan humaira nanti. Insha Allah dengan izin Allah SWT.
“Termenung kejap bila anak saya ada buku ini.”
Perubahan Selepas 2 Bulan Di Taska
Kami hanya hantar Humaira ke taska separuh hari saja setiap hari Isnin hingga Jumaat. Kini dah masuk 2 bulan Humaira dihantar ke taska. Walaupun dia masih tidak bercakap, tapi sudah nampak sedikit perubahan. Dan walaupun sedikit, tapi ia sebenarnya amat besar bagi saya.
Antara perubahan yang Umi nampak:

Terus pandang apabila namanya di panggil. Panggil nama sambil tangan mengarahkan dia datang dia akan terus datang. Tidak perlu panggil berulang-ulang, kecuali kalau dia sedang khusyuk bermain memang dia tak akan menoleh.
Sudah faham arahan walapun sedikit dan lebih baik berbanding sebelum ini. Contohnya kalau suruh ikut apa yang kita buat dia akan ikut.
Tahu apa maksud yang saya sampaikan pada dia. Contohnya kalau saya cakap bye-bye dia akan terus datang kepada saya sebab dia takut kena tinggal. Barang yang dia pegang, kalau kita minta dia akan bagi.
Eye contact lebih baik daripada sebelum ini, dan mula boleh memberi sedikit tumpuan walapun terhad.
Alhamdulillah sekarang Humaira dah mula kenal siapa Umi, Abah dan Kakak. Dia mula mengenali orang-orang di sekelilingnya.
Bubbling dari aaaaa sekarang sudah ada bermacam-macam bunyi. Yang ini memang saya teruja bila dengar, kadang-kadang macam dia sebutkan perkataan tapi masih dia tak maksudkan apa yang disebut tadi.
Sangat suka dengan taman permainan. Dulu langsung tak hiraukan. Kalau bawa ke taman permainan dia hanya berlari tanpa tujuan, sekarang sudah tahu bermain.

Walaupun begitu, kami masih juga sedikit bimbang sebab cikgu di Taska cakap yang Humaira masih tidak mahu bermain dengan kanak-kanak lain. Tidak mahu ikut aktiviti di Taska. Arahan pun kadang-kadang boleh ikut, kadang-kadang tak boleh.
Rentetan Temujanji Pakar Seterusnya
13/2/2018 – Berjumpa dengan Pakar di Jabatan Pasikiatri Dan Kesihatan Mental atau lebih di kenali sebagai Penawar 4 Mekar
Kami berbual secara santai dan bersoal jawab. Menurut Pakar, Humaira masih belum boleh didiagnos sebagai Autisme. Paling cepat hanya boleh disahkan ketika dia berumur 4 tahun.
Walapun Humaira masih belum disahkan Autisme, tapi Humaira perlu menjalini terapi yang telah disarankan oleh Pakar. Intervensi dari awal sangat penting.
28/3/2018 – Perjumpa dengan Pakar Kanak-kanak
Doktor memberitahu beliau akan cuba diagnosis Humaira seawal mungkin. Dari permerhatian beliau, Humaira buat masa ini diketegorikan sebagai Global Development Delay (GDD). Diagnosis sama ada ianya disahkan atau masih belum tidak penting.
Yang paling utama untuk disegerakan adalah mendapatkan rawatan dan cuba memahami sedalamnya bagaimana saya dapat membantu anak saya untuk mempersiapkan dirinya menempuhi cabaran dunia luar. Sekali lagi doktor menegaskan bahawa intervensi dari awal sangat penting.
“Saya mula perasan dia bukan macam kanak-kanak lain dan nampak sangat berbeza terutamanya sebab dia masih tak boleh bercakap walaupun sudah berusia 2 tahun.”
Intervensi Awal Sangat Penting
Diharapkan dengan perkongsian ini, ibu bapa dapat mengambil tindakan secepat mungkin jika menyedari sebarang keterlewatan yang dialami oleh anak-anak. INTERVENSI AWAL SANGAT PENTING. Saya sentiasa berharap Humaira menjadi seperti kanak-kanak normal selepas menjalani terapi yang disarankan oleh doktor.
Tidak ada yang mustahil dengan izin Allah, jika sebaliknya saya dan suami sudah bersedia dan berlapang dada untuk menerima kekurangan dia. Saya anggap kekurangan itu satu kelebihan Humaira. Dan tidak perlu dipersoalkan kenapa begitu dan begini.
Kami antara insan yang terpilih oleh Nya. Semoga Allah mudahkan urusan saya dan urusan anda semua. Akhir kata maafkan saya sekiranya penulisan saya ini ada kekurangan dan tersalah info.

*Kisah perkongsian oleh Puan Norakma Jamlos ini disumbangkan dan diterbitkan dengan kebenaran. Untuk sebarang pertanyaan lanjut, boleh berhubung terus dengan beliau di SINI.


Anak Dah Usia 6 Bulan Ke Atas Tapi Tak Ada Suara Membebel? Mak Ayah Kena Pantau ‘Red Flag’ Ini

Mak ayah mana yang tidak sabar menantikan anak-anak yang kian membesar makin pandai dalam beberapa perkembangan seperti boleh berjalan dan boleh bercakap bukan? Namun, tidak semua dalam kalangan kanak-kanak mempunyai tahap perkembangan mengikut usia yang sama. Ada anak lambat bercakap tetapi cepat berjalan dan ada juga yang sebaliknya.
Buat mak ayah yang masih tertanya-tanya mengapa anak-anak anda masih tidak menunjukkan sebarang tanda untuk ‘membebel’ dan bercakap dengan lancar, anda kena perhatikan 4 tanda amaran ini. Tanda amaran atau ‘red flag’ ini amat penting supaya mak ayah boleh dapatkan rawatan dengan cepat!

Baca juga: Cuba 5 Amalan Zikir Tidurkan Anak Ini, Setiap Malam Bayi Tidur Nyenyak Dan Tak Meragam
ANAK LAMBAT BERCAKAP, MAK AYAH KENA TENGOK 4 ‘RED FLAG’ INI

1.USIA ANAK 6 BULAN

Ketika anak berusia 6 bulan, ini merupakan fasa pendedahan kepada makanan pejal atau solid food. Walaupun ibu bapa tengah sibuk memikirkan pengenalan makanan, jangan dilupakan juga fasa percakapan mereka. Pada usia ini terdapat beberapa ‘red flag’ yang anda perlu perhatikan menandakan anak-anak akan lambat bercakap seperti:
-Tidak membebel atau membebel dalam kombinasi konsonan vowel yang terhad.
-Bayi kelihatan sangat baik dan mudah dijaga.
2.USIA 1 TAHUN 6 BULAN
Kebanyakkan kanak-kanak pada usia 1 tahun 6 bulan ini sudah pandai mengorak langkah dan berjalan secara perlahan. Ada juga yang perkembangan berjalan dan bercakap ini seiring dan ada juga tidak. Apa yang anda perlu pantau adalah:
-Jika anak tidak mennghasilkan bunyi.
-Tidak menghasilkan satu patah perkataan.
-Tidak dapat mengikut arahan dengan mudah.
3.2 TAHUN 6 BULAN
Ramai dalam kalangan kanak-kanak dilihat sudah fasih dalam percakapan pada usia ini. Ada yang sudah pandai ‘pot pet’ sampai 24 jam tidak berhenti. Namun, penting untuk mak ayah perhatikan kalau anak:
–Tidak menghasilkan dua patah perkataan yang bermakna seperti ‘nak susu’.
4.3 TAHUN 6 BULAN
Inilah yang paling dirisaukan oleh mak ayah kalau anak dah berusia 3 tahun masih tidak mengeluarkan suara atau lambat dalam menuturkan perkataan. Antara tanda yang anda perlu perhatikan adalah:
-Tidak menghasilkan tiga patah perkataan yang bermakna seperti ‘adik nak susu’.
-Sukar untuk memahami butir bicara dalam perbualan sekurang-kurangnya 75%.

Empat jenis ‘red flag’ yang disenaraikan ini adalah sangat penting untuk dipantau kerana ramai dalam kalangan mak ayah yang terlepas pandang. Kalau mak ayah tak bertindak semasa anak berada di ‘red flag’ pertama, anda boleh lakukan rawatan pada tanda kedua. Penting juga untuk mak ayah tahu bahawa jika anak mempunyai masalah pendengaran jua boleh membawa kepada masalah ‘speech delay’ ini.
Perhatikan juga penggunakan Konsonan Vowel (KV) anak-anak adalah pelbagai atau tidak. Antaranya adalah ‘mamapapadada’ atau hanya ‘mama papa’ sehingga usia mencapai 3 tahun. Yang penting, bukan mak-mak sahaja yang kena kuat membebel, anak pun kena kuat membebel ya.
Sumber: Hasniza Fauzi, Kids Health


Lambat Membaca Bukannya Malas, Tapi Mungkin Disleksia. 8 Tanda Perlu Tahu

“Apa yang Amir belajar dekat sekolah ni? Dah nak masuk 7 tahun pun tak pandai baca lagi. Puas mengajar di rumah pun macam tak ada perubahan. Risau betul Mama tengok…”
Ibu bapa mana yang tak risau bila anak yang dah nak melangkah ke Darjah 1 masih belum tahu membaca atau mengeja. Kalau nak dikatakan ‘lembab’, rupa fizikalnya nampak biasa saja. Cikgu pun tak pernah adukan apa-apa masalah masa tentang kelakuannya semasa di tadika. Mungkinkah ada penyebab lain yang menjadi punca anak lambat membaca?

Sebenarnya, terdapat sebuah ‘sindrom lambat membaca’ yang dikenali sebagai disleksia. Dalam portal kesihatan Myhealth dijelaskan bahawa kanak-kanak yang mengalami disleksia ini apada umumnya kelihatan normal seperti kanak-kanak lain. Malah, ada di antara mereka juga dikatakan lebih bijak dalam berfikir.
Sungguhpun bukan satu penyakit berbahaya, tetapi kesannya boleh menyebabkan kanak-kanak ketinggalan dalam pembelajaran. Namun, tidak semua kanak-kanak disleksia akan mempunyai tanda-tanda yang sama.

Berikut adalah antara tanda disleksia yang ibu bapa perlu tahu.
8 Tanda Disleksia Pada Anak Yang Ibu Bapa Perlu Tahu
Menurut Dr Juliana Hashim menerusi Doktorbudak.com, tanda disleksia boleh dikenalpasti seawal umur anak 5 ½ tahun.  Ia adalah masalah yang dialami oleh otak untuk menterjemahkan imej tulisan kepada kefahaman. Ia melibatkan masalah pembelajaran disebabkan kelainan struktur dan fungsi otak.
1. Masalah Lewat Pertuturan
Ada banyak sebab yang menjadi punca seseorang anak lambat bercakap. Disleksia adalah salah satu daripadanya. Biasanya, mereka lambat mengenalpasti suatu perkataan baru dan kurang cekap menamakan objek.
Akibat kesukaran memproses maklumat, seseorang yang mengalami disleksia juga selalu tersasul apabila menyebut perkataan yang agak panjang; seperti tersilap menyebut ‘kepala’ untuk ‘kelapa’.
Foto Kredit: purchasefamilymag.com
2. Lambat Membaca
Antara sebab disleksia menjadikan anak susah membaca adalah masalah mengenal huruf, apatah lagi untuk membaca. Mungkin ada antara anak ini yang memberi alasan ‘tidak nampak’ atau nampak huruf tersebut seakan-akan ‘bergerak’ di atas kertas.
Proses mengajarkan anak disleksia untuk membaca nampak begitu lambat berbanding anak normal. Mereka sukar diajar dengan kaedah fonik. Malah, sesetengah mereka akan berasa cenderung menghindari kegiatan membaca dan menulis sama sekali.
Foto Kredit: therapiesforkids.com.au
3. Susah Menulis
Walaupun menyalin semula sesuatu huruf atau menulis perkataan di papan hitam nampak begitu mudah, namun ia boleh menjadi sesuatu yang sangat susah bagi anak yang mengalami disleksia.
Bukan setakat itu, mereka juga sering melakukan kesilapan dan tertukar huruf atau abjad; misalnya huruf “d” sering tertukar dengan huruf “b”, atau angka “6” dengan angka “9”.
Foto Kredit: slideshare.net
4. Berpewatakan Cuai
Sesetengah anak disleksia menampakkan ciri seperti cuai dalam pergerakan motor. Mereka ini mungkin mudah jatuh, sering tersalah pakai kasut, atau menghadapi masalah untuk melompat.
Selain itu, bahagian anggota tangan yang dominan juga tidak dapat dikenal pasti.
Foto Kredit: theautismguide.org
5. Sukar Memahami Arahan
Arahan yang panjang sukar untuk diproses oleh pemikiran anak disleksia. Ini kerana tidak mudah bagi mereka untuk menggarap konsep yang biasa digunakan seperti atas/bawah, dalam/ luar, depan/belakang. Mereka juga sukar mengenalpasti kiri dan kanan.
Foto Kredit: Amin Farij Hassan, Kosmo.com.my
6. Mudah Lupa
Sebenarnya, individu disleksia boleh berjaya kerana IQ mereka sama sahaja dengan orang lain. Cuma, masalah mudah lupa terhadap sesuatu yang baru berlaku (short term memory lost) menyebabkan mereka sukar belajar.
Jika tidak diatasi dengan teknik pembelajaran yang sewajarnya, ia boleh menyebabkan perasaan malu, kurang keyakinan, dan rasa tertekan di kalangan anak-anak.
Foto Kredit: redorbit.com
7. Masalah Belajar Matematik
Selain membaca, disleksia juga boleh menjadi punca seseorang mengalami kesulitan memahami konsep matematik yang asas seperti penambahan dan pengurangan.
Mereka juga mungkin berasa sukar mengenal masa atau membaca jam dan berasa susah mengingat hari, tarikh lahir, alamat, nombor telefon.
Foto Kredit: mathmanipulativesatoz.com
8. Lebih Terserlah Bakatnya Dalam Bidang Kreatif
Anak yang kurang konsentrasi dalam membaca atau menulis mungkin akan menampakkan lebih minat dalam aktiviti berbentuk hands-on. Ia boleh mendorong mereka untuk cenderung kepada aktiviti berunsur seni dan artistik seperti lukisan, rekacipta, membuat kraftangan, atau lakonan.
Foto Kredit: cmuse.org
Rawatan Disleksia Di Malaysia
Menurut Pengerusi Persatuan Disleksia Malaysia, Sariah Amirin menegaskan supaya ibu bapa menyokong anak-anak disleksia. Sifat bimbang atau tekanan yang dihadapi akibat kesukaran penerimaan pembelajaran dikhuatiri boleh merencatkan kebolehan mereka. Mereka tidak boleh dibiarkan berterusan belajar dalam keadaan yang tertekan kerana ada teknik tertentu yang lebih sesuai untuk diajarkan kepada mereka.
Oleh itu, ibu bapa seharusnya peka dan tidak teragak-agak untuk mendapatkan bantuan pembelajaran bagi anak-anak ini. Setakat 2016, 13 pusat Persatuan Disleksia Malaysia telah diwujudkan di seluruh tanah air bagi membantu kanak-kanak yang mengalami disleksia.


Anak Lelaki Ditagih Cinta Gadis Posesif Di Sekolah, Siap Berani Ganggu Si Ibu!

Menjadi satu masalah besar pada diri sekiranya tidak dapat mengawal perasaan sehingga berubah menjadi taksub atau obses. Individu sebegini sanggup melakukan apa sahaja yang kadang-kadang bertindak sehingga di luar batas. Ia boleh terjadi kepada seseorang yang dilamun cinta. Sungguh membimbangkan!
Sebagaimana perkongsian kisah dari Puan Hazwani Mohd Dah berkenaan peristiwa yang menimpa anak bujang kepada kenalannya di sekolah. Ceritanya, terdapat seorang gadis di sekolah tersebut yang menagih cinta anak bujang itu sehingga berani mengganggu rakannya dan menunjukkan perilaku yang posesif. Mari baca!

Baca juga: Isteri Menderita, Abang Ipar ‘Naik Tanduk’ Gilakan Harta Selepas Suaminya Meninggal Dunia!
BERANI SUNGGUH REMAJA ZAMAN SEKARANG…
Gambar hiasan: PsychologyToday.com

Semoga kisah ini dapat dijadikan iktibar kepada para pembaca dalam membentuk akhlak anak-anak.

Kawan saya, anak lelakinya duduk di asrama. Sekolah anak-anak berprestij.
Baru-baru ni, kawan saya diganggu oleh whatsapp dari nombor yang tak dikenali. Bunyinya lebih kurang begini,
“Auntie. Saya Mia. Saya satu kelas dengan Khalil. Saya suka sangat anak makcik. Saya jatuh cinta dengan dia. Boleh tak saya nak cop dia sebagai boyfriend?”
“Khalil tak layan saya. Saya mesej auntie sebab nak minta restu. Saya tahu Khalil cintakan saya, tapi dia nak study dulu,”
Kawan saya urut dada. Dia mengadu dengan suaminya. Berani sungguh perempuan zaman sekarang.
Mia kata, dia dapat nombornya dari group kelas ibu bapa. Betul-betul stalker ni. Kemudian, Mia call pula. Kawan saya of course lah tak angkat. Beberapa ketika mesej masuk lagi.
“Auntie kenapa tak angkat? Kenapa bluetick je? Auntie setuju tak saya nak cop Khalil? Saya taknak dia jatuh cinta pada perempuan lain. Kalau auntie tak jawab, saya boleh pergi rumah auntie. Alamat auntie xxxxxx kan?”
“Saya sanggup buat apa saja untuk dapatkan Khalil. Apa saja auntie! Dia handsome, saya nak dia jadi imam saya. Suara Khalil azan dekat musolla, merdu sangat. Kalau auntie tak reply, saya akan buat sesuatu sampai Khalil jadi milik saya.”
Allahu. Seram, kan.
TERLALU BANYAK FAKTOR YANG MENDORONG DIA BERPERILAKU BEGITU…
Ceritanya panjang lagi.
Dan pastilah akhirnya ia telah dipanjangkan kepada kaunselor dan ibu bapa. Rupanya, Khalil & rakan sekelas kata, ketaksuban Mia kepadanya di sekolah juga merisaukan.
Bila direnung semula, terlalu banyak faktor yang mendorong untuk Mia serta ramai lagi anak-anak kita berperilaku begitu.
Antaranya, drama cinta tempatan dan luar negara yang penuh adegan yang merangsang serta boleh diakses tanpa batasan, terlalu murah dan mampu dimiliki oleh anak-anak di sekolah menengah,
Juga, pengaruh influencer yang berlumba-lumba mempamerkan kemesraan, baik yang bercinta mahupun berumahtangga. Serta, kelompongan susuk yang sentiasa memberi nasihat, pengisian jiwa dan bimbingan kepada mereka.
Naluri dan pemikiran anak-anak kita telah dipaksa dewasa sebelum usia, sehingga kita sebagai ibu bapa tak tahu nak bermula dari mana.
Kita tak dapat kawal apa yang mereka explore. Kita tak tahu apa yang mereka telah tahu tentang dunia dewasa ini.
“KALAU SAYA NAK SAYA MESTI DAPAT!”
Gambar hiasan: PinkVilla.com
Akhir sekali, kata Mia kepada semua,
“Saya diajar sejak kecil oleh mama papa untuk sentiasa bersaing untuk capai apa yang saya nak. Tak kisah walau dalam cara apa pun. Kalau saya nak, saya mesti dapat! Kalau saya dah cinta, saya nak dia je.”
Katanya sambil ketawa dan tumbuk meja. Semua di bilik itu, saling berpandangan.
“Walau dalam cara apapun?” Another story. Another factor.
Didikan dan approach ibu bapa. Menyantuni dengan bimbingan EQ dan SQ, syarat unggul memanusiakan manusia dalam jiwa seorang hamba.
Allahu. Untuk kawan-kawan saya, moga dipermudah urusan membesarkan anak-anak dalam zaman yang amat mencabar ini! Moga dalam bimbingan dan kasih sayang Allah.
Saling mendoakan.
Sumber: Facebook Hazwani Mohd Dah


Anak Lelaki Pun Layak Menangis…Bunuh Diri Usia 14 Tahun, Anak Pendam Perasaan Tak Tunjuk Sisi Lemah

Seharusnya, ibu bapa tidak mendidik anak lelaki dengan menyatakan menangis itu ‘lemah’. Jangan halang anak menunjukkan rasa kesedihan. Khuatir mereka membesar kelak dengan emosi yang tidak stabil.
Pelbagai manfaat akan dapat apabila mengeluarkan air mata. Bila menangis segala kesedihan dan kedukaan akan berkurangan dan buatkan diri jadi lebih tenang selepas itu.

Begitulah seperti kisah ini, yang dikongsikan oleh Puan Wawa Shauqi untuk dijadikan pengajaran buat semua ibu bapa di luar sana.
Baca juga: Hanya Guna Cawan Kertas, Teknik DIY Tingkatkan Kemahiran Anak Membaca Gabung Bunyi!

ANAK LELAKI PUN LAYAK MENANGIS…BUNUH DIRI USIA 14 TAHUN, ANAK PENDAM PERASAAN TAK TUNJUK SISI LEMAH

Ini adalah kisah seorang ayah bernama Jason Reid. Beliau macam kita semua. Ayah yang baik dan bertanggungjawab.
Tapi satu hari, terjadi saat momen yang traumatik buat dia dan ahli keluarga. Anaknya Ryan yang berusia 14 tahun, membunuh diri. Alangkah berkecai hati seorang ayah, yang selama ni sangka dah bagi yang terbaik untuk anak-anak.
Sebelum bunuh diri, Jason terima satu mesej dari Ryan,
“Dad, it’s not your fault. I love you. There’s nothing you could have done. Goodbye.” (Ayah, ini bukan salah ayah. Saya sayang ayah. Tiada apa yang ayah boleh lakukan. Selamat tinggal.)
Jason ambil masa bertahun-tahun untuk hadam, apa kekurangan dia sebagai seorang ayah kepada Ryan. Sampailah dia sedar satu perkara.
He showed up as an iron man in front of his kids (Dia tunjukkan sisi dirinya seorang lelaki yang sangat kuat di hadapan anaknya).
Jason Reid seorang CEO, coach CEO, pemegang tali pinggang hitam, penulis buku bisnes, pernah gagal dalam 13 bisnes, hampir 3 kali bankrup.
Tapi, segala air mata, rasa kecewa, sakit jatuh dari bisnes, dirahsiakan dari anak-anak dan keluarga.
Padanya, dia perlu lindung keluarga dia dari kesusahan yang dia rasa. Saya pasti ramai para bapa yang macam ni. Dan, acuan tu yang dipertahankan oleh Ryan. Anak beliau.
‘Lelaki mesti kuat. Tak boleh tunjuk lemah. Tak boleh tunjuk sedih.’
That’s the biggest frustration yang dia alami (Itulah kekecewaan yang paling besar Jason alami). Dan dia tak nak mana-mana parents lalui frustration yang dia lalui.
INI ANTARA PESANAN BELIAU:
1. ANAK LELAKI PUN LAYAK MENANGIS & TUNJUKKAN KELEMAHAN
Gambar hiasan.
“Even boys deserve to cry and show weakness.”
Stop saying these to our kids (Berhenti katakan ini kepada anak-anak),

“Lelaki mana boleh nangis.”
“Lelaki kena kuat.”
“Alah, benda kecik je.”

Lelaki pun ada perasaan. Jangan ajar mereka conceal & suppress feelings (sembunyi & sekat perasaan). Sebaliknya, ajar cara salurkan dan tangani.
2. IBU BAPA SENTIASA BERKONGSI CERITA DENGAN ANAK
Gambar hiasan.
“Share your story to our kids.”

Cerita dengan anak tentang rutin.
Kongsi pengalaman kita hadapi masalah, dan bagaimana kita bangkit selesaikan masalah tu.
Biar anak faham, tak mengapa sesekali rasa down. Pasti ada jalan untuk bangkit.

3. TUNJUK MINAT PADA MINAT ANAK-ANAK
Gambar hiasan.
“Tunjuk minat pada minat anak-anak.”

Belajar untuk memahami minat anak.
Ini membantu untuk dapatkan titik persamaan dan topik yang seronok untuk dibualkan bersama.

4. AMBIL MAKLUM TANDA ANAK TERTEKAN
Gambar hiasan.
“Alert their signs of stress”

Kalau anak lebih pendiam, mudah memberontak, suka menyendiri dan mood swing, jangan serang anak balik.
Ia mungkin petanda ‘red flag’ yang perlu kita ambil peduli.
Bantu supaya stres anak tidak capai ke tahap depresi.

5. JANGAN BERHENTI AMBIL PEDULI APABILA ANAK BERKATA “TIADA APA-APA”
Gambar hiasan.
 Don’t stop when they say “Nothing”.
Ini antara yang paling Jason Reid sesali. Dia berhenti ambil peduli bila Ryan kata dia ok.
Beri anak ruang. Dalam masa yang sama beri jaminan yang kita sentiasa bersedia mendengar bila mereka bersedia nak berkongsi.
TINDAKAN SALAH:

“Talk to me now.” (Beritahu ayah sekarang)

TINDAKAN BETUL:

“You dont seem to be happy. You want to talk to me?” (Adik nampak tak gembira. Adik nak bercakap dengan ayah?)
“Hey, you can talk to me when you are ready.” (Adik boleh bercakap dengan ayah bila dah bersedia okay.)
“Adik, adik sentiasa ada mama kalau adik rasa sedih.”

CARA PEMIKIRAN LAMA ATAU ‘TABOO’ PERLU DIUBAH…
Gambar hiasan.
Kisah ni berlaku pada mak ayah di Amerika. Tapi, bukan petanda kita di Malaysia bebas dari isu masalah mental di kalangan anak-anak.
Kajian Morbiditi Kesihatan Malaysia, 1 dari 5 kanak-kanak dan remaja Malaysia struggle dengan masalah mental. Yang paling saya risau adalah, masyarakat kita masih tabu bab ni.
Masih wujud label seperti,

“Mengada-ngada.”
“Attention seeker.”
“Tak kuat iman.”

diberi pada anak-anak ini.
Bayangkan betapa hopeless nya mereka rasa.
Jason Reid kata, dia selalu dengar kisah anak orang bunuh diri. Dan dia tak pernah sangka dia akan lalui benda ni.
This mental health issues among kids are real beb! Dan bilangan dah bertambah nazak setiap tahun. Banyak sebab kanak-kanak sekarang diancam kemurungan.

Dibuli,
Tekanan dalam pelajaran,
Emotional neglection, (pengabaian emosi)
Exposure to gadget at the very young age, (didedahkan dengan gadjet pada usia sangat muda lagi)
Less communication to real human, (kurang berkomunikasi dengan manusia ‘sebenar’)

dan banyak penyebab lagi.
Jom parents. Reconnect with our kids and spouse. They need us. Really really need us. (Jom ibu bapa. Berhubung semula dengan anak-anak dan pasangan kita. Mereka perlukan kita. Betul-betul sangat memerlukan kita.)
Sumber: Facebook Wawa Shauqi


Percutian Bertukar Tragedi, Anak Usia 4 Tahun Mati Lemas Di Taman Tema

Malang sudah semestinya tidak berbau. Siapa sangka percutian singkat keluarga ini bertukar menjadi tragedi apabila seorang kanak-kanak, Uzair Amri yang berusia 4 tahun itu mati lemas di sebuah taman tema di Melaka. Kanak-kanak lelaki itu ditemui oleh pengunjung lain apabila sudah tidak sedarkan diri.
Menerusi laporan Metro, ibunya tidak menyangka ini adalah permintaan terakhirnya yang ingin bercuti di hujung minggu dengan bermanda-manda bersama keluarga.

Dah lama berhajat nak bermandi manda

Sementara itu, ibu mangsa, Shazelah Rosli berkata anak lelaki sulungnya itu sangat gembira dan teruja apabila dimaklumkan untuk bercuti hujung minggu di taman tema.

“Arwah pada mulanya ingat kami mahu bawanya mandi di pantai, tetapi apabila tiba di taman tema air, dia terus masuk bilik, salin pakaiannya dan mengajak turun. Kami turun ke taman tema air itu selepas Zohor.

Dia memang sudah lama berhajat mahu main di taman tema air dan kami ke situ tanpa memberitahunya kerana mahu membuat kejutan, malangnya lain pula yang berlaku.”
Tidak sedap hati pada awalnya

Tambah ibu mangsa lagi, dia mulai tidak sedap hati sebelum membawa anaknya itu bercuti menjelang hujung minggu di Melaka.
“Rakan kata sepatutnya saya gembira nak bercuti, tetapi sebaliknya. Memang saya tidak sangka rasa yang saya alami itu petanda kejadian ini.”
Arwah adik Uzair Amri dijangka dikebumikan di kampung halaman suami di Felda Bukit Ramun, Kulai Johor pada hari ini. Ketua Polis Daerah Melaka Tengah Asisten Komisioner Afzanizar Ahmad ketika dihubungi mengesahkan kejadian dan kes disiasat sebagai mati mengejut (SDR).
Sumber : Metro Online


Anak Luka Di Wajah & Kaki Retak, Ibu Pesan Hati-Hati Jika Hantar Anak Taska…

Sudah tidak asing lagi bagi kita mendengar kisah-kisah yang melibatkan keganasan kanak-kanak ketika berada di pusat penjagaan. Walaupun tidak semua pusat penjagaan atau taska yang mempunyai masalah, ini juga menimbulkan rasa fobia dalam kalangan ibu bapa yang ingin menghantar anak-anak.
Begitu juga dengan kisah yang dikongsikan oleh ibu ini apabila anaknya mengalami luka kemerah-merahan serta retak tulang kaki setelah kembali dari taska!

Baca juga: Lepas Usia 2 Tahun Anak Minum Susu Segar, Dr Kongsi Khasiat Berbandig Susu Lain
HATI-HATI HANTAR ANAK TASKA
For those yang tanya kenapa dengan Melissa dan sorry tak reply dm whatapp semua. Ni la yang terjadi pada Melissa. Hati hati la semua kalau nak hantar anak pergi taska. Tak semua orang ikhlas untuk bekerja. Alhamdullilah Melissa sekarang duduk dengan my aunty. Sihat ceria. Thank you semua yang doakan Melissa.FYI this is the 2nd daycare Melissa.

Menurut ibu ini, dia merasa tidak sedap hati sepanjang berada di pejabat dan bertanyakan keadaan anaknya yang berada di pusat penjagaan. Apa yang mengejutkan adalah apabila ibu ambil anak dari pusat penjagaan, terdapat tanda merah di mata sebelah kiri dan apabila ditanya, anak hanya menjawab berebut mainan dengan kanak-kanak lain.

Apa yang merisaukan adalah, bukan sahaja di wajah malah di kaki juga terdapat kesan merah dan anak seolah-olah sakit apabila kaki menjejak lantai. Jadi, ibu ini mengambil keputusan untuk bawa anak ke hospital dan xray pada keesokan harinya. Bila ditanya, jawapan doktor berubah-rubah.
KAKI ANAK RETAK, BUKAN KESAN JATUH

Laporan hospital menyatakan bahawa kaki anaknya mengalami retak di bahagian tibia. Doktor juga mengatakan bahawa ada sesuatu yang tidak kena kerana ini bukanlah kesan dari jatuh. Jadi, ibu ini mengambil tindakan untuk melihat cctv dan terbukit bahawa pengasuh ada membuat perbuatan kasar kepada bayi!

Apa yang dapat dilihat dalam rakaman CCTV tersebut adalah tindakan kasar pengasuh. Luluh hati si ibu apabila melihat anaknya diperlakukan sedemikian.

Sumber: Afzan Ikka Wan Nurul


Anak Maut Dalam Perjalanan Melawat Jenazah Ibu, Dikebumikan Satu Liang Lahad…

Perjalanan pulang ke kampung untuk menziarahi jenazah ibu di Kelantan, menjadi pengakhiran kehidupan seorang anak apabila maut dalam nahas jalan raya di Kilometer 74, Jalan Air Sejuk, Setiu di sini, pagi semalam.
Dalam kejadian pada jam 7.15 pagi itu, Nadia Fizatul Hanim Zamani, 23, berasal dari Kelantan dilaporkan mengalami cedera parah di kepala dan disahkan meninggal dunia di tempat kejadian.

Baca juga: ‘Nak Pergi Jauh’-Tak Sangka Petanda Alisha Nak Pergi Selamanya…
ANAK MAUT DALAM PERJALANAN MELAWAT JENAZAH IBU
Menerusi laporan BH Online, Ketua Polis Daerah Setiu, Deputi Superintendan Afandi Hussin, berkata mangsa dan suaminya, Muhamad Nazirul Rameli berusia 23 tahun dalam perjalanan pulang dari Johor ke Machang, Kelantan menaiki Perodua Kancil.

Nurul Asiah Yaacob yang merupakan ibu saudara mangsa mengakui tidak sedap hati apabila panggilan telefon tidak dijawab dan pergerakan ‘live location’ juga sudah terhenti.

Pasangan itu bertolak dari Johor jam 6 petang semalam selepas dimaklumkan ibu Nadia, Nurul Ainun Yacob, 45, meninggal dunia kira-kira jam 5.45 petang di Hospital Sultan Ismail Petra, Kuala Krai akibat penyakit buah pinggang tahap empat.

“Setibanya di Gambang, Nadia memberitahu mereka singgah berehat di sebuah stesen minyak kerana berasa pening disebabkan alahan mengandung yang baru memasuki tiga minggu,” jelasnya.
Nadia disahkan meninggal dunia di tempat kejadian. Pasangan itu baru melangsungkan perkahwinan pada 17 Oktober lalu.
Jenazah ibu Nadia sepatutnya dikebumikan selepas zuhur tetapi ahli keluarga mengambil keputusan untuk mengebumikan dua beranak itu serentak setelah selesai bedah siasat di Hospital Setiu.

“Alhamdulillah, pengebumian adik dan anak saudara saya lancar. Mereka dikebumikan dalam satu liang di Tanah Perkuburan Islam Bukit Ajil pada jam 3.15 petang,” katanya.
Sumber: BH Online


Anak Menangis Bila Duduk Dalam Car Seat? Jangan Gabra, Ini 5 Langkah Ibu Bapa Boleh Buat

Seperti yang dimaklumkan, car seat diwajibkan oleh kerajaan bermula 2020. Jadi, para ibu dan bapa pastinya telah mula muatkan anak ke dalam car seat setiap kali menaiki kereta bagi biasakan mereka di dalam car seat. Tapi, apa perlu ibu bapa lakukan sekiranya anak meragam dan tak mahu duduk di dalam car seat dengan tenang? Ibu ini kongsi langkah yang perlu ibu bapa lakukan sekiranya anak menangis kerana enggan duduk di dalam car seat.
TENANGKAN ANAK

Anak menangis, jadi apa masalahnya? Apa perlunya anda gabra dan susah hati dengan anak yang mengamuk kerana tak mahu duduk di car seat? Anak tak sakit, tak cedera dan bukan lapar, bukan? Dia hanya protes. Tak kira berapa kuat anak menjerit, mengalah BUKAN caranya. Letak di car seat, berhentikan kenderaan untuk tenangkan anak bila dah tak terkawal, letak semula anak di car seat dan teruskan perjalanan & ULANG langkah ini walau 100x ia di perlukan.
Ia boleh di lakukan. Saya dahulunya adalah ibu berkerja yang memandu 2 anak kecil bersendirian SETIAP HARI ke tempat kerja yang mengambil masa 35-40 minit jarak sehalanya. Maka saya tahu prosesnya, saya telah lalui dan saya faham. Situasi terburuk yang pernah saya hadapi? Tersekat dalam kesesakan selama 3 jam akibat banjir kilat bersama 2 anak kecil hingga jam 10 malam. Dalam bab car seat , tiada istilah kasihan dengan anak menangis tak kira berapa teruk atau berapa lama anak menangis. Ini soal nyawa. Alasan. ber tapi, tapi.

LANGKAH IBU BAPA PERLU LAKUKAN

1. ‘ Practice makes perfect ‘

Saya mengamalkan berlatih setiap hari memandu bersama anak sekitar 2 MINGGU SEBELUM saya perlu masuk kerja mengikut waktu saya patut sampai ke pejabat dan habis kerja. Percayalah, anak yang telah biasa duduk di car seat pun masih akan meminta untuk melepaskan diri sekali-sekala. Dalam isu ini, latihan demi latihan mungkin tidak akan menyempurnakan keadaan, tetapi akan amat-amat banyak memudahkan dari sudut ‘faham’ jalan.
Peluang berlatih akan membuat anda faham jalan mana yang kurang berisiko dari segi kurang sesak,tidak banyak lampu isyarat dan lebih banyak tempat yang sesuai untuk memberhentikan kenderaan jika anda perlu menyusukan atau mententeramkan anak. Latihan juga memudahkan anda ‘membaca’ jika jalan yang anda pilih bakal sesak pada waktu-waktu tertentu seperti ketika murid sekolah tamat waktu persekolahan atau usai solat Jumaat. Latihan bukan sahaja membuat ibu/ayah lebih bersedia,malah anak lebih biasa dengan rutin menaiki kenderaan.
2. Rancang perjalanan anda

Saya lebih suka keluar lebih awal diwaktu pagi ketika anak masih tidur. Maka, anak mungkin tidak terjaga langsung disepanjang perjalanan atau bangun ketika sudah hampir tiba ke destinasi. Buat anda yang asyik bergelut dengan anak yang pasti menangis setiap kali diletakkan didalam car seatnya, boleh mulakan dengan membawa anak menaiki kenderaan ketika dia sedang tidur.
Oleh kerana tidur bukan koma,bermaksud anak masih boleh sedar dengan apa yang berlaku di sekeliling, maka perbuatan sengaja memasukkan anak ke dalam car seatnya semasa dia tidur akan membuka ruang untuk anak merasa kurang takut dengan car seatnya. Ini kerana bila anak terjaga dan masih mamai ketika didalam car seatnya, dia akan mula sedar car seatnya tidaklah seteruk yang dia sangkakan.
3. Pastikan anak selesa sebelum berjalan

Susukan anak sebelum mula berjalan dan pastikan lampinnya tidak kotor. Anak yang telah kenyang dan selesa,lebih mudah untuk terlelap semasa di dalam kenderaan atau dapat kekal tenang lebih lama didalam perjalanan. Malah, ibu dapat memandu dengan lebih tenang bila menyedari kalaupun anak menangis, ia PASTI bukan kerana anak lapar atau tidak selesa dengan lampinnya. Pasang skrin penghadang cahaya untuk mengelakkan silau.
Semasa berulang-alik dengan anak dahulu,kebetulan saya telah belajar ilmu mengenalpasti tangisan rutin bayi melalui kaedah Dunstan Baby Language. Ia lebih lagi menambah rasa yakin saya. Jika anak membuat bunyi tangisan lapar, ingin sendawa atau tak selesa, saya akan segera mencari tempat untuk memberhentikan kenderaan. Namun,jika anak membuat bunyi tangisan mengantuk/letih, saya hanya akan meneruskan perjalanan kerana anak pasti akan terlelap tak berapa lama kemudian.
4. Cipta suasana menarik didalam kenderaan

Buat bayi di bawah 4 bulan, jika pergerakan kenderaan itu sendiri menyebabkan reflex MORO (tersentak-sentak) mereka jadi lebih teruk ketika di dalam car seat, maka bedunglah anak selepas anda kemaskan tali pinggangnya. Belajar teknik balutan bedung yang sesuai untuk tali pinggang car seat nya di kemaskan.
Gantungkan permainan pada kerusi bayi. Mainan berbunyi lebih bagus. Boleh juga mainkan CD yang menarik minat anak anda. Lain anak lain kegemarannya. Bereksperimenlah. Contohnya, anak sulung saya amat gemarkankan Maher Zain. Dia pasti terdiam malah boleh langsung tertidur bila dipasangkan CD lagu Maher Zain semasa didalam kenderaan. Lain halnya dengan anak kedua saya. Suara saya paling mententeramkan. Maka, saya terpaksa bercakap-cakap dan menyanyi terus disepanjang perjalanan.
5. Usah cepat panik!

Semua manusia takut, tak selesa dan perlu masa untuk terima pelajaran baru atau perubahan. Maka, SEMUA PELAJARAN BARU AKAN BUAT ANAK MENANGIS. Ini ibubapa tak boleh ubah. Sikap gelabah ibu/bapa serta cepat mengalah dengan amukan dan tangisan anak lalu menurut kehendak anak adalah HALANGAN kejayaan terbesar bagi anak.
Ini ibubapa boleh ubah. Nak gabra atau tak, itu pilihan anda. Gelabah ibubapa hanya akan sampaikan mesej pengesahan kepada anak bahawa apa yang dia takuti itu adalah patut dan benar. Lalu anak akan terus mengamuk untuk membuat ibubapanya mengalah. Anak belajar dari pengalaman respon ibubapa terhadap tangisan dan kemahuannya. Ulang baca ayat ini 10x.

Jika anak menangis, cuba pujuk dahulu dengan kata-kata. Jika tangisan anak makin memuncak, cari tempat selamat untuk berhenti angkat dan tenangkan anak. Bila sudah reda. Beritahu anak bahawa anda harus kembali meneruskan perjalanan dan teruskan pemanduan (untuk bayi besar-toddler. Jika bayi kecil, terus letak bila bayi kembali diam). Jika anak kembali menangis. Ulang semula langkah mententeramkan anak yang sama hatta beratus kali.
Ya, ia memang akan mengambil masa. Namun faktanya, ulang dan ulang ajar itu memang SATU-SATUNYA cara anak kecil belajar. Pengulangan akan kuatkan laluan neural (memori pembelajaran) anak. As simple as that.
Sumber: Uswatun Hasanah Mohd Habib
Konsultan Tangisan & Tidur Bayi, DBL Institute, THB Edu. Assc


Aduhai, Bila Hantar Pergi Sekolah Mesti Menangis, Bertenang Ibu, Cuba 7 Tips Ini Untuk Tangani

Keadaan anak menangis ke sekolah, biasanya terjadi kepada kanak-kanak yang baru nak masuk prasekolah atau darjah 1. Tindakan selain menangis, si kecil juga akan cuba untuk tidak berenggang daripada mak ayah. Keadaan ini dinamakan sebagai ‘separation anxiety’.
Macam mana nak mengatasinya, ya? Mari ikuti penjelasan lanjut di bawah, seperti yang dikongsikan oleh saudara Hazhari Ismail pada beberapa tahun yang lalu.

Baca juga: Keliru Nak Hantar Anak Ke Tadika Yang Mana? Bertenang, Cuba Ikut Saranan Pakar Ini
MEMAHAMI ‘SEPARATION ANXIETY’

Anak menangis nak ke sekolah – Memahami ‘separation anxiety’.

Sempena sesi persekolahan yang akan atau sudah bermula, benda yang paling cikgu dan guru kena bersedia ialah anak yang menangis tak henti-henti. Ia akan terjadi jika itu adalah tempat yang baru untuk si kecil, boleh jadi juga tempat yang sama tapi kembali selepas cuti yang panjang (atau sekejap).
Separation anxiety ini adalah satu perasaan bimbang yang dialami oleh anak-anak apabila dipisahkan daripada ibu bapa. Ia membawa kepada tingkah laku lazimnya seperti menangis yang tidak henti. Fasa ini berlaku dek si anak sedang ber-negotiate untuk berdikari.
Perasaan ini sebenarnya dah bermula sejak 6 bulan kerana attachment antara ibu bapa dan anak dah berlaku. Jadi, ia adalah situasi yang normal bagi anak-anak apabila dipisahkan daripada ibu bapa terutamanya, bagi satu tempoh jangka masa yang agak lama.
ANAK MENANGIS KE SEKOLAH
Berbalik kepada situasi persekolahan, ibu bapa perlulah mencari puncanya dulu. Cuba bercakap dengan guru, dan ibu bapa yang lain adakah anak-anak lain mengalami masalah yang sama atau tidak.
Jika di sekolah atau pusat jagaan yang baru, ini berlaku ketika tempoh transisi. Tempoh si kecil untuk membiasakan diri dengan persekitaran yang baru. Tidak kisahlah transisi dari taska ke tadika, atau tadika ke sekolah rendah atau rumah ke tadika.
Boleh jadi ia tempoh yang sekejap atau lama sebab setiap anak lain-lain tahapnya. Banyak sekolah buat sesi orientasi supaya anak membiasakan diri dengan persekitaran – jadi, jangan skip.
Jika si anak kembali ke sekolah dari cuti yang panjang, kita keliru sebab sebelum cuti mereka suka sangat sekolah, cikgu dan kawan-kawan. Tapi, bila dah kembali ke sekolah, ia berlaku sebaliknya. Eh kenapa pula kan?
Jadi, separation anxiety inilah antara punca yang kita perlu tackle sebaiknya. Perasaan excited tapi takut dalam pada masa yang sama.
ANAK MENANGIS KE SEKOLAH: LANGKAH YANG BOLEH DIAMBIL
Apa langkah yang perlu dan boleh diambil? (khusus untuk anak baru masuk tadika atau tahun 1).

1. HANTAR ANAK KE SEKOLAH PADA MINGGU PERTAMA PERSEKOLAHAN
Minggu pertama persekolahan itu, hantarlah anak ke sekolah. Sesudah sampai, peluklah dan ciumlah mereka, kemudian tinggalkan mereka segera.
Kalau mereka menangis, abaikan. Jangan teragak-agak, kerana ia akan membuatkan situasi menjadi lebih sukar. Guru pun akan cadangkan untuk ibu bapa balik.
 Jangan jenguk atau intai, dengan kata lain, jangan munculkan diri anda depan mereka. Percayalah, selepas anda pulang, tangis mereka akan hilang.
2. MAKLUMKAN ANAK BAHAWA DIRINYA AKAN DITINGGALKAN
Nak menjadikan situasi lebih mudah, beritahu kepada si anak bahawa dia akan ditinggalkan oleh ibu bapa. Usah sesekali menipu kanak-kanak tersebut. Jangan cakap lima sepuluh minit lagi akan datang balik – tapi tak datang-datang.
Mereka akan ingat sampai bila-bila. Bila dah bagitahu anak akan ditinggalkan, jangan lupa untuk bagitahu bila mereka akan dijemput semula. Contohnya, selepas balik kerja etc. Bagitahu tiap hari pun tidak mengapa.
3. HANTAR ANAK KE KELAS ATAU DEPAN PAGAR MENGIKUT FASA
Kalau minggu pertama hantar hingga ke kelas, minggu kedua boleh hantar depan pagar sahaja. Ini hanya bertujuan untuk mengatasi fasa separation anxiety sahaja. Sebab ada sekolah menggalakkan hantar anak hingga ke kelas.
4. UCAPKAN ‘SELAMAT TINGGAL’ KEPADA ANAK
Oh, jangan lupa bila nak berpisah dengan anak, gunakan perkataan tertentu seperti “bye”, assalamualaikum, see you, love you, take care dan sebagainya.
Ia memberi satu perasaan selamat dan yakin untuk kanak-kanak itu ditinggalkan di sekolah bersama penjaga atau guru yang baru.
5. ‘HIDE & SEEK’ DENGAN ANAK
Cuba bermain ‘hide and seek’ dengan mereka. Baik ibu bapa atau guru. Ia adalah aktiviti/latihan perpisahan walaupun sementara. Ini kerana mereka ditinggalkan bersendirian buat seketika dan akan bertemu semula.
6. MINTA ANAK CERITA APA YANG BERLAKU DI SEKOLAH

Selepas pulang dari sekolah, jangan lupa reflek dengan bertanya si kecil tentang bagaimana sekolah hari ini? Buat apa? Kawan siapa? Main apa dan sebagainya.
7. JANGAN TRIGGER ANAK DENGAN SOALAN NEGATIF
Janganlah trigger anak seperti tanya “takut tak nak sekolah?” Elok mereka teruja, terus rasa bimbang.
TINGKAH LAKU ANAK SEPARATION ANXIETY YANG PELBAGAI
Selalunya, tingkah laku yang terhasil dari separation anxiety juga boleh berlaku dalam pelbagai keadaan. Contohnya, si kecil menjadi terlalu pendiam sampai tidak bercakap, kencing dalam seluar walau dah praktis beribu kali cakap nak pergi tandas, menggigil dan berpeluh, no eye contact dan sebagainya.
Hanya satu cara kita boleh mengatasi separation anxiety iaitu bertoleransi dengannya (tolerating separation). Gently but firmly.
Ibu bapa jangan hujum anak-anak dengan membandingkan mereka dengan abang/kakak yang kurang menangis. Atau guru membandingkan dengan anak murid yang lain.
Jangan mengejek dengan panggilan seperti cengeng, manja, mengada-ngada dan sebagainya. Ia langsung tidak membantu untuk meredakan keadaan.
Sumber: Facebook Hazhari Ismail


Anak Mengadu Kaki Sakit & Bengkak Sampai Lutut, Rupa-Rupanya Dipatuk Ular Ketika Berbasikal!

Siapa sahaja yang tidak ngeri jika bertemu binatang-binatang berbisa terutama sekali ular. Jika salah sedikit tingkah laku kita, mahu dipatuknya dan sudah pasti bisa ular dapat memudaratkan nyawa. Baru-baru ini seorang ibu ada berkongsi di laman Facebook, dimana anaknya berhadapan dengan situasi dipatuk ular ketika berbasikal di halaman rumah.
Kejadian tersebut berlaku terhadap anaknya yang berusia tiga tahun bernama Sumayyah, pada waktu pagi selepas mereka bersarapan.

ANAK NGADU SAKIT KAKI INGATKAN JATUH BIASA, RUPA-RUPANYA….

“Pagi tadi, lepas sarapan, dia nak keluar rumah main basikal. Keluar sorang-sorang. 10 minit lepas tu dia cakap sakit kaki. Ingatkan dia jatuh atau seliuh biasa.

“Bawak dia masuk nak mandi. Lepas mandi rasa macam tak sedap hati, keluar tengok kat basikal, ada kepala ular keluar kat penutup rantai basikal dia,” kongsinya.

Tanpa membuang masa, si ibu kemudiannya melibas ular berkenaan menggunakan kayu sehingga mati. Wanita itu kemudiannya segera menghubungi si suami pulang dari kerja dan membawa anak mereka ke hospital. Kongsinya, ular itu dipercayai spesies ular kapak bakau.

“Saya duduk kawasan Gelang Patah, Johor. Sini memang banyak kawasan bakau. Ramai bagitahu ular kapak bakau,” ujarnya sambil berkongsi gambar kesan patukan ular tersebut.
BISA ULAR TAK MEREBAK
Kongsinya, gambar itu diambil selepas Sumayyah dipatuk ular, namun ketika itu dirinya belum mengesyaki apa-apa. Selepas mendapatkan rawatan di hospital, keputusan ujian darah Sumayyah didapati negatif.

“Keputusan darah paling terbaru jam 8 pm tadi. Alhamdulillah negatif, bisa tak merebak ke atas, tapi bisa kumpul turun ke tapak kaki.
“Kakinya bengkak sampai lutut. 6 jam sekali ambil darah buat ujian nak periksa takut darah ada bisa atau ada darah beku. Selagi bengkak tak surut, pakar akan terus buat susulan,” katanya.
*Jadi, ibu bapa kena pantau betul-betul anak ketika bermain tu ya, periksa dahulu barang permainan anak.
Sumber: Hj. Bunga Besi


Demam Anak Cecah 39 Celcius Ibu Bapa Jangan Panik, Lakukan Cara Ini!

Kebiasaannya ibu bapa akan berasa panik apabila demam anak mencecah  sehingga 39 darjah celcius. Justeru itu, ketahui pertolongan pertama yang boleh anda berikan sewaktu anak mengalami demam panas yang tinggi, di bawah.
Baca juga: Manfaat Anak Bermain Kotor, Ini 7 Perkara Ibu Bapa Tak Tahu Terutama No.3 Tu!

ANAK MENGALAMI DEMAM PANAS TINGGI

Demam tinggi pada anak boleh menjadi tindak balas semula jadi badan dalam melawan jangkitan seperti batuk dan selesema. Banyak keadaan yang boleh membawa si kecil mengalami demam yang tinggi, termasuk penyakit yang umum terjadi seperti cacar air, sakit tekak, mahupun kesan sampingan vaksinasi.

Anda boleh merawat dan memantau keadaan anak di rumah. Biasanya, demam tinggi ini boleh turun dalam tempoh 3-4 hari.

Pertolongan pertama bila anak demam tinggi
Berikut merupakan pertolongan pertama yang boleh anda lakukan:

Beri anak cecair yang cukup, termasuk air putih
Waspada tanda-tanda dehidrasi
Beri anak makan jika dia mahu
Periksa keadaan anak secara berkala di waktu malam
Pastikan anak rehat dan pulih di rumah
Berikan ubat paracetamol

Selain paracetamol, ubat acetaminophen juga boleh menjadi pilihan untuk menurunkan panas yang tinggi. Anda boleh memberikannya sesuai dos yang tertera pada label, jika anak berusia lebih dari 2 tahun.
Namun, apabila anak berumur kurang dari 2 tahun rujuk doktor terlebih dahulu. Anak berumur minimum 6 bulan boleh menggunakan ibuprofen.
Di samping itu, anda boleh menampalkan kompres sejuk di kepala dan menjaga suhu ruangan tidak terlalu panas dan terlalu sejuk. Pakaikan baju nipis satu lapis dan selimut nipis.
Jika diperlukan, anda boleh cuba menurunkan panas tubuh dengan menggunakan span yang direndam dengan air bersuhu suam-suam kuku.
Pantang ketika merawat anak demam tinggi
Selain perkara di atas, ada pantangan yang sebaiknya penjaga patuhi ketika merawat anak yang sedang mengalami demam tinggi. Berikut merupakan perkara yang tidak boleh dilakukan saat panas anak mencecah 39 darjah celcius:

Membuka semua pakaian anak
Memberikan baju atau selimut berlapis-lapis
Memberikan aspirin pada anak di bawah 16 tahun
Menggabungkan penggunaan ibuprofen dan paracetamol tanpa cadangan doktor
Memberikan paracetamol pada anak di bawah 2 bulan
Memberikan ibuprofen pada anak di bawah 3 bulan atau yang berat
badannya kurang dari 5 kilogram
Memberikan ibuprofen pada anak yang ada asma

Cara menurunkan panas bayi 39 darjah yang perlu dihindari ialah tidak memberikan aspirin. Hal ini kerana, ubat ini boleh menimbulkan keadaan serius yang disebut Sindrom Reye.
Selain itu, jangan menggabungkan ubat batuk dan selesema untuk anak berumur di bawah 4 tahun. Bahkan, pada anak yang berusia lebih dari itu sekalipun, kerana keberkesanannya belum jelas.
Walau bagaimanapun, sekiranya suhu anak masih mencecah tinggi 39 darjah, sebaiknya terus dibawa ke klinik berhampiran. Biarkan anak mendapat rawatan dari doktor yang bertauliah.
Sumber: SehatQ


Anak Meninggal Akibat Difteria Kerana Ibu Bapa Degil Lakukan Proses Imunisasi

Sejak kebelakangan ini makin kerap dipaparkan di dalam akhbar dimana kanak-kanak meninggal akibat tidak divaksin dan dijangkiti penyakit difteria. Selepas kes di Miri, Sarawak terbaharu di Johor Bahru adalah seorang kanak-kanak meninggal dunia akibat dijangkiti difteria hanya kerana ibu bapa menolak untuk melakukan proses imunisasi. Hal ini menimbulkan kebimbangan ramai pihak kerana perkara ini sepatutnya dipandang serius oleh ibu bapa.
APAKAH PENYAKIT DIFTERIA?

Menurut Kenyataan Akhbar KPK 22 Julai 2016, difteria adalah penyakit yang disebabkan oleh bakteria Corynebacterium diphteriae yang menjangkiti bahagian tekak dan tonsil, atau farinks. Kes pesakit pada tahun 2016 di Hospital Melaka telah dirujuk oleh Klinik Kesihatan Ujong Pasir pada 16 Jun 2016 dengan sejarah demam selama lapan hari dan batuk, sakit tekak, sukar menelan, kurang selera makan serta leher bengkak selama 3 hari.
Jangkitan difteria mempunyai kadar kematian yang tinggi, iaitu antara 25-50%.

BAGAIMANA PENYAKIT DIFTERIA TERSEBAR?
Foto Kredit: Laman Facebook Rasmi Kementeria Kesihatan Malaysia

Penyakit ini boleh tersebar melalui titisan cecair pernafasan. Bakteria ini menjangkiti tekak (tonsil dan farinks) dan menghasilkan toksin yang menyebabkan keradangan di sekitar tekak dan bengkak leher yang boleh menyebabkan pesakit sukar bernafas.
Menurut ulasan Datuk Dr. Noor Hisham Bin Abdullah, toksin ini juga boleh menyerap ke dalam darah, melumpuhkan saraf dan menyebabkan keradangan jantung (miokarditis) yang menyebabkan kematian.
MENINGGAL AKIBAT DIFTERIA

Semalam di Johor Bahru, seorang kanak-kanak perempuan berusia 14 bulan meninggal dunia disyaki akibat jangkitan difteria atau akut pernafasan di daerah ini, kelmarin.
Ketua Pengarah Kesihatan, Datuk Dr Noor Hisham Abdullah, berkata kanak-kanak itu tidak pernah menerima sebarang imunisasi difteria kerana keluarganya enggan menerima imunisasi.
“Kanak-kanak itu mula demam dan sakit tekak pada 4 Oktober lalu dan dibawa ibunya untuk mendapatkan rawatan awal di klinik swasta pada 11 Oktober. Keesokan harinya, kanak-kanak berkenaan dibawa ke unit kecemasan hospital kerana sesak nafas dan hilang selera makan.
“Pesakit kemudian dimasukkan ke wad kanak-kanak dan ke unit rawatan rapi pediatrik pada 13 Oktober lalu kerana keadaan semakin lemah hingga memerlukan bantuan pernafasan,” katanya dalam kenyataan hari ini.
Menurutnya, mangsa meninggal dunia kelmarin akibat difteria yang teruk dan kegagalan multiorgan. Katanya, ujian pengesanan dijalankan ke atas sampel calitan tekak pesakit menunjukkan kehadiran bakteria Corynebacterium diphtheriae dan pihak kementerian kini menunggu keputusan ujian pengesahan makmal.
Penyakit difteria, katanya, adalah jangkitan kuman bakteria Corynebacterium diphtheriae menyebabkan sakit tekak dengan selaput di dalam tekak atau kerongkong dengan kemungkinan berlaku komplikasi bakteremia dan endokarditis (infeksi pada jantung) sehingga boleh membawa maut.
“Tindakan yang dijalankan bagi membendung penularan jangkitan adalah mencari kes secara aktif di kawasan kediaman kes, aktiviti pemberian imunisasi dan pendidikan kesihatan.
“Sehingga hari ini tiada kes baharu dilaporkan kepada kementerian.

“Kami ingin menasihatkan orang awam supaya sentiasa berwaspada terhadap penyakit berjangkit yang boleh dicegah melalui imunisasi seperti difteria, measles, mumps dan lain-lain. Perkhidmatan imunisasi ini boleh diperoleh daripada klinik kesihatan kerajaan dan swasta,” katanya.
Dr Noor Hisham berkata, kegagalan memberikan imunisasi kepada kanak-kanak bukan sahaja mendedahkan kanak-kanak kepada jangkitan kuman, malah boleh membahayakan komuniti.
Katanya, ibu bapa yang masih belum memberikan imunisasi kepada anak masing-masing diminta tampil mendapatkan imunisasi mengikut jadual ditetapkan Kementerian Kesihatan.
Bagi kanak-kanak yang tercicir suntikan, katanya, mereka masih boleh mendapatkan perkhidmatan di mana-mana klinik kesihatan terdekat.
Sumber : Berita Harian


Ibu Bapa, Jaga 5 Perkara Ini. Anak Anda Peniru Yang Hebat!

“Wah, pandai betul anak aku buat macam ni. Siapa yang ajar dia ya? Rasanya aku pun tak pernah ajar dia buat macam tu. “
Apabila melihat anak kecil menunjukkan perkembangan dalam suatu perkara, ianya merupakan sesuatu yang menakjubkan, bukan? Lebih-lebih lagi apabila perkara tersebut adalah perkara positif. Pasti membuatkan kita sebagai ibu bapa berasa sangat gembira.

Mungkin kita tidak pernah mengajar mereka secara langsung mengenai sesuatu perkara. Tanpa disedari, secara tidak langsung mereka belajar melalui pemerhatian terhadap ibu bapa dan persekitaran mereka.
Foto Kredit : deenty.com

Anak Meniru Melalui Pemerhatian
Anak kecil mempelajari pelbagai perkara baru setiap hari. Mereka akan menjadi pemerhati dalam setiap perkara yang berlaku dalam kehidupan seharian mereka. Setiap yang dilihat dan didengari akan disimpan dalam memori. Kelak apabila sudah tiba masanya, usah terkejut apabila anak berjaya meniru perkara yang dilihat dan didengarinya itu.

Oleh yang demikian, kita perlu mempamerkan perkara yang positif sahaja dan sentiasa berhati-hati dalam setiap perkara yang dilakukan supaya anak tidak meniru sebarang perkara negatif dalam menjalani aktiviti seharian mereka.
Foto Kredit : aurhelio.it
Ibu Bapa, Jaga 5 Perkara Ini
Berikut merupakan 5 perkara yang perlu sentiasa dijaga oleh ibu bapa agar kita sentiasa menjadi contoh tauladan terbaik buat anak.
1. Solat
Solat tiang agama. Solat di awal waktu dan jangan pernah sekali pun kita meninggalkan solat. Usah dimarahi sekiranya anak datang ‘mengganggu’ kita yang sedang solat. Benarkan mereka memerhatikan kita dan bermain di sekeliling kita tatkala kita solat. Ingatlah bahawa anak sedang belajar daripada amalan yang kita lakukan ini.
Suatu hari nanti, pasti anak meniru perbuatan solat tersebut dan akan menunjukkan minat untuk solat. Sekiranya kita sendiri tidak menjaga solat dan sering mengabaikan solat, bagaimana pula dengan anak-anak kita kelak?
Foto Kredit : riekstkodis.lv
2. Membaca Al-Quran
Jadikan membaca Al-Quran sebagai amalan harian kita. Jika kita mampu menghadap media sosial seperti Facebook sepanjang hari, mengapa tidak kita luangkan masa membaca Al-Quran sekurang-kurangnya 5 ke 10 minit sahaja untuk setiap kali bacaan? Lebih baik lagi sekiranya kita dapat membaca Al-Quran dalam tempoh masa yang lebih lama beserta tafsirnya sekali.
Apabila anak melihat kita membaca Al-Quran setiap hari, secara tidak langsung, mereka turut belajar bahawa Al-Quran ini merupakan salah satu amalan harian yang penting. Kelak, kita pasti akan berasa sangat bersyukur apabila anak mengambil sendiri Al-Quran ini untuk dibaca walaupun pada ketika itu mereka masih belum mengenal huruf-huruf hijaiyah tersebut.
Foto Kredit : furkannesli.com
3. Kata-kata
Setiap bait kata ibu bapa pasti didengari anak setiap hari. Anak kecil menambah kosa kata mereka melalui perkataan-perkataan yang didengarinya. Jika baik perkataan ibu bapa, maka baiklah perkataan yang diluahkan oleh anak. Jika sebaliknya, bersedialah kita untuk menghadapi anak yang juga tidak menjaga percakapan seharian mereka.
Intonasi juga memainkan peranan yang penting dalam berkata-kata. Sekiranya anak sering dipuji dan mendengar kata-kata yang lemah lembut daripada ibu bapa, sudah pasti anak ini akan turut mengikut cara sebegini dalam berkomunikasi. Sekiranya anak kerap dimarahi dan dicemuh saban hari serta mendengar perkataan yang kurang elok daripada individu di sekeliling mereka, tidak mustahil mereka akan turut mengeluarkan kata-kata sebegitu suatu hari nanti.
Foto Kredit : mojok.co
4. Akhlak
Ibu bapa seharusnya menunjukkan teladan, kelakuan dan akhlak yang baik sepanjang masa. Bayangkan jika anak acap kali melihat kita bercekak pinggang, membaling atau mencampak barang-barang terutamanya ketika dalam keadaan marah, adalah tidak mustahil sekiranya anak meniru kelakuan kita ini kerana mereka mungkin menganggapnya sebagai perkara biasa.
Usah ditanya mengapa anak kita dilabel sebagai budak nakal sekiranya ibu bapa masih belum berjaya mengawal kelakuan diri sendiri. Dengan izin Allah, ibu bapa yang berakhlak mulia akan melahirkan generasi yang turut berakhlak mulia.
Foto Kredit : dawn2dusk.org
5. Aktiviti Seharian
Selain daripada menyelesaikan tugasan seharian di rumah, lakukan aktiviti yang bermanfaat setiap hari bersama anak. Membaca buku, melukis, mewarna, beriadah, dan bermainlah bersama anak. Melalui aktiviti-aktiviti sebegini, secara tidak langsung, kita dapat menerapkan nilai-nilai positif dalam diri anak sekaligus mereka dapat mengaplikasikan perkara yang dipelajari semasa membuat aktiviti tersebut dalam kehidupan seharian.
Sekiranya kita menonton video atau televisyen, pastikan kita menonton rancangan yang baik sahaja agar anak tidak terjebak menonton rancangan yang tidak berfaedah. Percaya atau tidak, anak akan kerap memukul atau menendang sesuatu kerana sering menonton rancangan televisyen yang menayangkan aksi-aksi sebegitu dalam jalan ceritanya.
Anak sememangnya peniru yang hebat, bukan?
Foto Kredit : newhdwallpaper.in
Anak Amanah Allah, Didik Sebaiknya
Anak merupakan rezeki yang sangat bernilai daripada Allah. Anak adalah amanah Allah. Maka kita sebagai ibu bapa bertanggungjawab sepenuhnya untuk mencorakkan mereka dengan didikan terbaik agar mereka dapat meneruskan perjuangan menegakkan agama Islam di muka Bumi ini. Jika bukan kita yang mendidik mereka, siapa lagi?
Ajar anak meniru cara kita mengagungkan Allah, percaya kepada Rukun Iman dan beramal dengan Rukun Islam. Terapkan nilai positif dalam diri anak. Bimbing mereka ke jalan yang lurus. Sentiasa berdoa agar mereka menjadi anak soleh dan solehah yang akan mendoakan kita kelak. Semoga mereka menjadi insan berjasa yang akan mengharumkan nama keluarga, masyarakat, agama, bangsa dan negara tercinta.


“Anak Menjerit, Mengadu Sakit Telinga…”- Ini Tanda Jangkitan Telinga, Bahaya Kalau Biarkan!

Selain masalah demam, sakit telinga juga sering dialami oleh kanak-kanak. Meskipun sakit telinga dianggap perkara biasa tetapi ia boleh mendatangkan bahaya kerana itu merupakan tanda jangkitan telinga.
Hal ini akan membuatkan anak-anak mengalami demam teruk dan tidak boleh tidur malam akibat menahan kesakitan. Jangkitan telinga ini berlaku di bahagian tengah telinga seperti penjelasan Pakar Bedah Telinga, Hidung & Tekak di laman Facebook.

Baca juga: Doktor Kongsi 5 Cara Hilangkan Sakit Tekak Sebelum Lebih Teruk
TANDA JANGKITAN TELINGA, BAHAYA KALAU BIARKAN
Menurut penjelasan Dr Ezairy M.Sallih, gejala ini sering dialami oleh pesakit yang mempunyai masalah Acute Otitis Media. Sesiapa sahaja boleh mengalami masalah ini tetapi kanak-kanak kalau kena, memang kasihan. Sakit. Tak boleh tidur jadinya.

Apa rawatannya? Biasanya doktor akan melakukan pemeriksaan telinga pesakit. Ubat titis anti biotik akan diberi. Jika ada masalah pada hidung yang menjadi punca, ubat makan juga mungkin perlu diberikan.
Jika si anak sampai jadi tak aktif dan demam panas, berkemungkinan ada komplikasi. Sesetengah kes perlu dimasukkan ke dalam wad. Perkara ini jarang berlaku tetapi perlu juga dilakukan jika ada tanda komplikasi ke bahagian mastoid atau ke dalam otak.
Ingat ya, jangkitan telinga tidak boleh diambil mudah. Kalau anak mengadu apa-apa, dengarlah rintihan mereka. Langkah awal sebagai ibu bapa perlulah membantu mereka untuk mengelakkan sebarang kejadian tidak diingini berlaku.
Sumber: Facebook Dr Ezairy M.Sallih


Anak Merengek Batuk & Selesema, Guna Cara Ini Barulah Anak Dapat Tidur Lena

Akibat peralihan cuaca yang tidak menentu, ramai dalam kalangan kita khususnya anak-anak sering batuk dan selesema. Bila anak-anak dah mula batuk dan selesema inilah yang menjadikan mereka tidak selesa dan tidak tidur dengan lena. Sudah bermacam-macam cara digunakan untuk menghilangkan ketidakselesaan ini sehinggalah ada perkongsian dari Tiktok @suemanja5 yang berkongsikan tips semulajadi. Boleh cuba!
Baca juga: 7 Jenis Ubat Batuk Di Farmasi Ikut Jenis Batuk Yang Kita Alami, Baru Cepat Sembuh!

ANAK MERENGEK BATUK & SELESEMA, GUNA CARA INI UNTUK KURANGKAN
Bahan-bahan

1.Daun sirih

2.Vicks

Cara-Cara
1.Ambil sehelai daun sirih dan layurkan aats api.

2.Selepas itu, ambil vicks dan sapurkan atas permukaan daun sirih tersebut.

3.Kemudian, letakkan di depan dada dan belakang dada anak. Buat setiap kali mereka nak tidur.

4.Cuba berulang kali, mesti lena sampai pagi.

Video penuh:

 @suemanja5
 ♬ original sound – ❤sue manja❤ – 💫sue manja💫

Sumber: Tiktok @suemanja5


Anak Mewarisi Kepandaian Dari Ibu, Bukan Dari Ayah. Betul Atau Tidak ?

Kecerdikkan anak adalah berdasarkan genetik ibu? Mesti ramai dalam kalangan ayah di luar sana yang tidak bersetuju dengan kenyataan ini bukan? Tetapi, berdasarkan pandangan Dr.Keith Witt, kromosom X iaitu mewakili perempuan dikatakan mempunyai pengaruh yang lebih tinggi dan kuat dalam menentukan kebolehan anak berbanding kromosom Y yang mewakili lelaki. Betul ke?
http://www.look4ward.co.uk/

Sudah diketahui ramai bahawa kepandaian anak adalah diwarisi dari kedua ibu bapa, tetapi berdasarkan beberapa kajian yang didapati betul, genetik ibu dikatakan boleh memberi pengaruh yang lebih kuat kepada kebolehan dan kecerdasan anak. Antara kajian yang telah dijalankan adalah, para pengkaji telah menemubual seramai 12,686 orang dalam usia 14 dan 22 tahun, setiap tahun selama dua dekad.Ternyata, berdasarkan kajian tersebut, mereka yakin bahawa tahap ‘intelligence’ anak adalah diwarisi dari gen ibu mereka. Oleh itu, jom kita ambil tahu serba sedikit tentang bagaimana situasi ini boleh berlaku!
Fungsi Kromosom X dan Kromosom Y
pt.slideshare.net

Kromosom adalah pembawa genetik yang mempunyai protein dan asid nucleic.
Semua manusia adalah pembawa kromosom di dalam setiap sel
Perempuan membawa kromosom X dan lelaki membawa kromosom Y, tetapi perempuan membawa dua kromosom X.

phys.org

‘Conditioned Genes’
Conditioned genes bersifat ‘gender-specific’ iaitu lebih fokus kepada satu jenis jantina sahaja. Untuk pengetahuan anda, gen ini bukanlah seperti dimana anak mewarisi rambut kerinting atau rambut lurus anda atau tidak tetapi, gen ini berfungsi secara berbeza bergantung kepada jika mereka datang dari ibu atau bapa. Ia juga ditentukan sama ada diaktifkan atau dinyahaktifkan bergantung kepada di mana mereka pergi dan apa yang mereka lakukan.
Gen ibu diaktifkan di dalam korteks serebrum yang mempunyai banyak saraf iaitu di mana kecerdasan membangun, manakala gen ayah pula diaktifkan dalam sistem limbic, dimana sistem ini yang mengawal perasaan asas seperti marah dan lapar.
danielakinbo.com
Secara teknikalnya, untuk ayah di luar sana, anda masih boleh memindahkan gen kecerdasan dan kecerdikkan anda untuk mereka, tetapi masalahnya gen ini adalah DOA iaitu ‘dinyahaktifkan semasa ketibaan’ atau ‘deactivated on arrival’. Ia adalah penting untuk ambil perhatian bahawa hanya anggaran 40 hingga 60 peratus daripada kecerdasan diwarisi, dan selebihnya diserahkan kepada persekitaran, dimana jika mahu kecerdasan dan kepandaian anda diwarisi, anda sebagai ayah juga dapat memenuhi tanggungjawab yang besar ini untuk menentukan tahap kepandaian otak anak.
http://blog.connectfamily.in/
Namun, sebagai konklusinya, ibu sememangnya mempunyai pengaruh yang kuat dalam pembawakan genetik kepada anak dan perkara itu dapat dilihat melalui perkembangan hubungan antara anak dan ibu sendiri.


Anak Monyet Ini Mati Akibat Pergaduhan. Tak Sampai Hati Bila Lihat Kesedihan Ibunya, Cukup Menyayat Hati.

Begitulah, binatang juga sayangkan anaknya.


Anak Mudah Terkejut, Tak Boleh Dengar Bunyi. Ketahui Apa Maksud Dan Cara Mengatasinya

Bunyi tapak kaki sikit, anak terkejut dari tidur. Malah sampai tak boleh ada apa-apa bunyi langsung ketika anak sedang tidur, kalau tidak mulalah mereka menangis. Jika anak-anak anda mengalami situasi sebegini, inilah yang dinamakan hipersensitif bunyi. Untuk mengetahui dengan lebih lanjut mengenai situasi ini, jom kita baca perkongsian ini.
ANAK HIPERSENSITIF BUNYI
Bagi susu, tak nak. Bagi biskut, tak nak. Bagi mainan, tak nak.  Bagi buku, tak nak.  “Ketuk” perut, tak kembung.  Makin dipeluk, makin meronta.

http://blog.thebabyspot.com.au/
Tadi saya makan di kedai makan steamboat sebab teringin nak makan tomyam thai, selalunya saya akan pilih meja hujung dan tak ramai orang tapi kali ini terpaksa duduk betul-betul di sebelah dapur jenis terbuka . Anak saya, Eva memang sangat suka makan dan “excited” bila tahu masa untuk makan. Tapi hari ini dia meragam, menjerit dan menangis tak tentu pasal macam kena dera.

Semua “modal” dah keluar tapi Eva masih mengamuk. Cara terakhir, saya bawa Eva keluar dari kedai sebab orang lain dah pandang lain macam. Tiba-tiba Eva diam dan senyum. Bila saya masuk semula sebab makanan dah sampai, Eva mengamuk semula. Takut juga ada “something” dalam kedai itu.  Baru saya teringat yang Eva memang hipersensitif bunyi sejak lahir. Bunyi-bunyi dari dapur terbuka menakutkan dan “mendera” deria pendengarannya.

Tanda-tandanya
www.thealternativedaily.com
1. Kalau tidur dalam keadaan senyap, pantang ada bunyi sikit hatta kain bergesel, jalan macam ninja pun boleh terjaga.
2. Takut dengan bunyi mesin seperti “vacuum cleaner” dan blender.
3. Mudah terkejut dengan bunyi, kadang-kadang mummy dengan papa tiba-tiba ketawa kuat pun dia boleh terkejut dan menangis ketakutan.
4. Sangat peka dengan sekecil-kecil bunyi yang ada dimana-mana, contohnya bunyi construction, pintu atau binatang.
5. Mudah terganggu dan kadang-kala takut dengan bunyi yang berterusan seperti bunyi kipas, “aircond”, air menitik atau hujan.
6. Walaupun tinggikan suara sedikit semasa bercakap, akan menangis seperti didera dan dimarahi.
www.thealternativedaily.com
Tanda-tanda di atas memang ada pada Eva tetapi semakin berkurangan melalui terapi dengan mummy-nya. (Nasib baik) . Anak yang ada hipersensitif pendangaran memang sangat peka dengan bunyi. Mereka boleh mendengar sekecil-kecil bunyi. Tentang ini memang ada pros and cons:
PROS:
Anak akan mudah memahami arahan, mudah respon serta mengikut bunyi.
CONS:
Boleh menyebabkan risiko kelewatan bercakap jika selalu disogok dengan bunyi yang tidak bermakna dan tidak penting.
TIPS MENGATASI
1. “Auditory Filtering”
www.tmb.ie
Kebolehan menapis bunyi ataupun “auditory filtering” bagi anak bawah 2 tahun selalunya memang dalam “pembinaan” lagi. Maka, mereka akan dengar dan serap semua bunyi yang ada. Untuk anak jenis hipersensitif pendengaran, jika 24 jam diberi input pada deria pendengaran memang menyebabkan masalah untuk anak mengenal dan menapis bunyi. Cuba bayangkan betapa penatnya deria pendengaran anak jika terlampau banyak bunyi dalam satu masa sampai satu tahap anak tapis semua bunyi menyebabkan mak ayah panggil pun tak menyahut.
2. Hormat dan fahami anak
drsunnyimwang.wordpress.com
Jika mak ayah dapati anak dalam kategori ini, dinasihatkan untuk hormat dengan deria pendengaran anak yang sangat sensitif. Walaupun bagi mak ayah “alah, bunyi blender pun nak takut”, tapi bagi anak ia umpama ada speaker bunyi blender di sebelah telinga. Hormat dan beri sokongan pada anak semasa anak takut dengan sesuatu bunyi.
3. Beri masa
http://www.scarymommy.com/
Beri anak masa untuk membiasakan dengan bunyi yang baru dan menakutkan bagi mereka, elakkan menakut-nakutkan anak kerana boleh menyebabkan trauma.
4. “Kawan” dengan punca bunyi
www.cheatsheet.com
Kalau anak takut dengan “vacuum cleaner:, mak ayah pegang-pegang “vacuum cleaner” dan ajak anak pegang sekali ambil sebut nama mesin. Jangan memaksa, beri anak masa untuk “berkawan” dengan punca bunyi yang menakutkan itu.
5. Beritahu sebelum buka punca bunyi
www.shutterstock.com
Kira 1 hingga 10 sebelum buka “vacuum cleaner” atau apa-apa mesin yang menakutkan supaya anak bersedia untuk menerima bunyi.
6. Elakkan menengking anak
www.mnn.com
Anak kategori ini mak ayah tak perlu pun marah atau tegur menggunakan suara yang terlalu kuat, kadang-kadang dengan cara berbisik pun anak boleh dengar.
7. Elakkan TV dan gadget semasa umur bawah 18 bulan
http://www.essentialbaby.com.au/
Saya mempunyai banyak kes kelewatan bercakap disebabkan anak hypersensitif pendengaran tetapi mak ayah dedahkan dengan tv atau gadget 24 jam. Sayang sangat tak gunakan deria pendengaran anak yang sensitif untuk meningkatkan skil bahasa anak. Jangan terkejut bila saya katakan anak yang dalam kategori ini mempunyai potensi belajar pelbagai bahasa jika mak ayah didik dengan cara yang betul.
*Maka, dalam mendidik anak sangat penting untuk mak ayah tahu “pattern” anak sebelum menghukum anak. Macam kes Eva tadi, akhirnya kami terpaksa makan bergilir-gilir.
Sumber : Maryam Jamadi


Anak Mula Tinggi Suara Dengan Ibu, Pakar ‘Share’ 6 Perkara Yang Perlu Dilakukan

Tugas ibu bapa tidaklah semudah yang disangka dan sudah tentunya sebagai ibu bapa mahu berikan yang terbaik untuk anak tercinta. Pelbagai perkara dicuba untuk memastikan anak gembira sehingga menyebabkan mereka kadang-kala tidak takut dengan si ibu.
Perkara ini menyebabkan anak tinggi suara suara dan mula menjadi kasar apabila ditegur oleh ibu tetapi lain pula sikapnya jika bersama ayah.

Baca juga: Dr Sheikh Muszaphar Kongsi Aktiviti ‘Bonding Time’ Antara Ayah & Anak, Boleh Try!
ANAK TINGGI SUARA DENGAN IBU, INI YANG ANDA KENA BUAT

Jelas perkongsian Dr Redza Zainol itu, beliau berkata ketika anak mula kasar, elakkan untuk membiar ibu keseorangan menghadap situasi tersebut.

Semakin lama semakin tinggi suaranya. Tutur kata anak mula jadi kasar, tangan mula diangkat-angkat, kaki dihentak-hentak. Pada saat ibu mula membisu, pantas si ayah datang. Pendek dan ringkas saja ayat si ayah, terus anak mula menukar nada suara jadi lebih lembut dan tenang.
Sebab itu jangan dibiarkan bila anak mula naik suara pada ibu. Cuba elakkan isteri berseorangan pada saat ini. Salah satu tugas ayah ialah sentiasa menjadi penyokong kepada isteri.
Caranya adalah bila anak mula ‘naik kepala’ dengan ibu, ayah kena terus tegur perbuatan anak jika dia berada di situ. Selepas ayah menegur anak, duduk berdekatan dengan mereka untuk pastikan 2 perkara ini berlaku:

Anak guna nada suara yang rendah dan lembut dengan ibu.
Isu yang cuba diselesaikan berlaku dengan penuh rasa hormat terhadap ibu.

1. Anak lebih mudah dengar cakap ayah berbanding ibu. Kita cakap pendek-pendek pun anak terus faham.
2. Anak sangat mengharap pujian dari ayahnya.
3. Sebab tu dia nak dirinya nampak sempurna di mata ayah. Bila ayah dah asyik perhati saat dia naik suara dengan ibu, cepat-cepat dia akan tukar nada suaranya tu.
4. Anak umpama CCTV. Apa yang mereka lihat dan dengar, dia akan tiru dan itulah yang membentuk diri mereka bila semakin dewasa.
5. Jadi layanlah isterimu dengan lembut dan penuh kasih sayang.
6. Percayalah, ayah adalah hero di hati anak. Mereka bangga dengan ayah masing-masing. Mereka nak jadi yang terbaik di depan kalian.
Gunalah kelebihan ini untuk mempengaruhi anak anda menjadi manusia yang hormat ibu dan orang lain.
Sumber: Facebook Dr Redza Zainol


Anak Naik ‘Train’ Ke Sekolah Dari Putrajaya Sebab Rumah Jauh, Ibu Tak Kisah Demi Bentuk Jati Diri

Hendak membentuk jati diri dalam diri bukan mudah kalau tidak tersemat dari kecil. Lebih-lebih lagi kalau dibesarkan di luar negara yang dikelilingi persekitaran jauh berbeza berbanding salasilah dari negara kelahiran sendiri. Pelbagai cara perlu dilakukan untuk memastikan identiti diri masih lagi utuh.
Sebagaimana perkongsian dari Puan Liyana Marzuki, setelah pulang ke Malaysia dia telah menghantar anaknya ke sekolah kebangsaan walaupun jaraknya jauh dari kediaman mereka di sini untuk membina sifat jati diri yang akan mempengaruhi dalam membantu karakter anaknya.

Baca juga: Jepun Cipta ‘Pocket Toilet,’ Boleh Lipat, Simpan & Guna Ketika Kecemasan
SEKOLAH JAUH DARI RUMAH, ANAK ‘TRAVEL’ NAIK ‘TRAIN’

“I’M DAIRIL AND I AM A PROUD BROWN PEOPLE OF MALAY…”
JATI DIRI

1. Ini anak sulung saya. Umurnya 14 tahun, dah masuk Tingkatan 2 tahun ni.

Setiap pagi, kalau saya tak sempat drive dia ke sekolah. Lepas Subuh, dia akan ambil train dari Putrajaya ke Kuala Lumpur. Dan menapak la dia ke sekolah.
2. Dulu masa saya ambil Masters di London, umurnya 5 tahun, saya angkut dia sekali bersekolah di sana.
Ada sekali dia balik sekolah, dia tanyakan saya “Mommy, am I white or black?” (Mami, saya ni orang kulit putih ke kulit hitam). Tersedak saya dengar.
3. Saya tanya kenapa tanya macam tu? Dia cakapkan, kawan orang putih dia cakap, dia omputih. Kawan orang hitam dia cakap dia black.
Saya terus tanya, “Dairil rasa Dairil orang apa?” “Hmmm… saya tak rasa saya omputih atau kulit hitam. Saya orang brown (kulit perang)”.
Pheww… lega rasa. Sedar diri jugak anak sorang ni. Nasib baik takde krisis identiti.
4. Saya bagitau pada dia, esok pergi sekolah cakapkan pada kawan-kawan:
“I’m Dairil and I am a proud brown people of Malay. From the country called Malaysia. We were once great seafarers of Malaccan Strait. The busiest sea in the world. We fight for our country from the colonist, even after hundreds years of conquest. And for that, we are neither white nor black”.
Dia nampak blur masa saya cakap tu, tapi saya tahu dalam otak dia, dia register.
BALIK MALAYSIA, ANAK SETIAP HARI MENANGIS KENA BULI DI SEKOLAH

5. Balik ke Malaysia, saya masukkan dia ke satu Sekolah Kebangsaan di Putrajaya. Setiap hari dia menangis nak ke sekolah.
Katanya, dia kena buli. Kena tolak dalam longkang. Kadang dia terpaksa makan dalam toilet masa rehat.
Sebab bila dia cakap Bahasa Melayu, dia pelat omputih. Pembuli ni mana boleh!
6. Mak saya dah suruh pindah sekolah. Masukkan dalam sekolah swasta. Suami pun kata takpe lah dia cuba cari rezeki lebih tiap bulan, nak bagi anak pindah sekolah.
7. Tapi, saya tetap berdegil. Pada saya, kalau dia tak bercampur dengan kaumnya sendiri, takut besar nanti dia ingat dia Mat Saleh. Lagi parah!
8. So, saya suruh dia bertahan. Tiap hari bagi dia kata semangat.
Saya bagitau dia keturunan ke-8 Dato Sagor. Pendekar Melayu tersohor, kalau orang buli, lawan! Jangan biarkan.
9. Dia mintak saya bagitahu Cikgu dan jumpa pembuli tu. Saya bagitau kan.
“I can’t. I cannot fight your battle. You have to fight your own. Mommy cannot be there always to protect you”.
10. Selang dua minggu dia macam dah ok. Dah nak pergi ke sekolah. Saya tanya apa jadi?
Dia kata tiap kali ada orang datang nak buli, dia jerit pekik macam gila meroyan. Sampai diaorg takut and bolayan. Hah… bijak pun!
11. Selepas itu, dah tiada masalah. Dia sekolah sampai darjah enam di situ. Ok je boleh score.
Bahasa Melayu paper pun dia sapu. Berbaloi la saya buatkan karangan BM untuk dia setiap minggu.
“TAK WAJIB PAKAI, SAYA KAN MELAYU. TAK APA LAH NAK PAKAI BAJU MELAYU TIAP MINGGU” – ANAK

12. Hari ni hari Jumaat, pagi tadi saya hantar dia ke sekolah. Tengok tiap Jumaat dia pakai baju Melayu.
Saya tanya wajib ke pakai? Dia jawab pada saya ”Tak wajib pun, tapi saya kan Melayu. Takpe la pun nak pakai baju Melayu tiap minggu”.
13. That, my friend, moment yang orang cakap “sejuk perut ibu mengandung”. Sepanjang balik ke rumah tadi saya senyum.
14. Satu benda saya belajar dari anak saya hari ni, jati diri itu bermaksud bangga menjadi diri sendiri. Kalau tak kita, siapa lagi?
Salam hormat,
Liyana Marzuki.
KENAPA ANAK SEKOLAH JAUH? KENAPA TAK MASUKKAN ANAK KE SBP?
Sementara itu, di ruangan komen pula Puan Liyana turut menjawab beberapa pertanyaan daripada rakan-rakannya mengenai jarak sekolah yang jauh dan memilih sekolah kebangsaan buat anaknya.

Sumber: Facebook Liyana Marzuki


Anak Nak Main Bunga Api, Sekali Motorsikal Yang Dibakar…

Menjadi lumrah bila musim perayaan nak dekat, mesti anak-anak nak main bunga api bukan? Bila dah bagi kebenaran untuk anak-anak menceriakan suasana dengan bunga api, ibu bapa mestilah memantau mereka supaya insiden yang tidak diingini tidak berlaku.
Berbeza pula dengan insiden yang dikongsikan oleh ayah ini dimana anak-anaknya yang disangka hanya bermain bunga api, rupa-rupanya ‘membakar’ sekali motorsikalnya! Aduhai anak…

ANAK MAIN BUNGA API, RUPANYA SEKALI MOTORSIKAL DIBAKAR
Peristiwa pagi ni..,anak nak main bunga api. Sekali terbau bau hangit. Tengok kat luar moto dh berasap. Selamba dorg baka moto den. Sape ade set repsol minta pm den plz.

Suspek bakar moto den dah dapat ditangkap. Hukuman diberikan.kono jadi imam bawak terawikh malam ni.

NASIB BAIK TAK KENA TANK
Perkongsian ini mendapat pelbagai reaksi dari warganet yang berasa lucu dan juga ada yang berasa risau. Ada juga komen yang mengatakan bahawa mereka bernasib baik kerana tidak bakar bunga api di bahagian tangki minyak motorsikal tersebut.
Bukan itu sahaja, ini menjadi peringatakan buat ibu bapa supaya memantau aktiviti anak-anak terutamanya ketika mereka bermain bunga api.

Sumber: Razwan Ruslan


Anak ‘Pantang’ Nampak Pagar Dan Sofa- Ibubapa Perlu Kenali Sebab Kenapa Anak Suka Sangat Memanjat

Panjat-memanjat pagar, sofa dan pintu ‘grill’ di rumah sudah menjadi kebiasaan bagi kanak-kanak. Kadang-kadang sampai tak tahu nak marah macam mana supaya mereka tak terlalu ‘obses’ dengan aktiviti memanjat ni. Mana tidaknya, malu juga kalau pergi ke tempat awam pun anak masih suka memanjat tanpa memghiraukan orang ramai. Oleh itu, jom kenali sebab kenapa anak suka memanjat ni. Mana tahu, mungkin ada sebab lain yang kita tak tahu.
ANAK SUKA MEMANJAT
“Anak saya pantang nampak tangga, sofa ataupun benda yang bertingkat mesti nak panjat”
“Anak saya lasak tak reti duduk diam, kalau pergi rumah orang semua tempat nak dipanjat”
“Kalau pergi shopping mall, suka sangat nak main turun naik tempat yang bertangga sedikit”

http://smashedpeasandcarrots.com/
Anak suka memanjat bukanlah satu tanda yang menunjukkan anak ada masalah tapi ia adalah salah satu skil yang penting dalam perkembangan motor kasar. Selalunya skil memanjat ini akan bermula sejak anak mula belajar merangkak semasa umur 7-10 bulan.

Bayi, walaupun kita tak ada arah buat apa-apa pun mereka akan mencari cara tersendiri untuk perkembangan mereka. Contohnya skill menyusu bagi bayi yang normal, tak perlu pun ajar bayi menghisap susu selepas lahir sebab mereka dah ada kebolehan menghisap disebabkan “sucking reflex” yang Tuhan dah kurniakan kepada mereka sejak lahir. Sama juga macam memanjat, kita tak arah atau ajar pun untuk memanjat tapi disebabkan perasaan tercari-cari rangsangan ataupun “seeking sensation” terhadap deria vestibular (pergerakan dan keseimbangan) menyebabkan mereka suka memanjat.

http://inhabitat.com/
Perasaan untuk memanjat memang normal dan memanjat adalah satu KEPERLUAN dalam perkembangan anak. Perbezaan dulu dan sekarang, dulu zaman kita mak ayah bebas bermain di luar. Panjat pokok, bebas pergi ke taman untuk panjat tangga gelongsor ataupun “monkey bar” setiap petang dan sebagainya.
Zaman sekarang, kebanyakan mak ayah sibuk bekerja waktu siang bila balik rumah dah penat tak larat nak bawa anak ke taman. Nak beri anak keluar seorang diri, risau dengan kes-kes jenayah yang semakin banyak sekarang. Jadi, anak tak ada cara lain untuk memenuhi keperluan deria vestibular selain memanjat di dalam rumah. Tapi mak ayah….
http://www.minnesotaparent.com/
1. Anak nak naik turun tangga dirumah dihalang sebab takut anak jatuh, takpun didukung terus. Ada kes yang saya terima, ada yang umur 2 tahun tak pernah diberi naik tangga.
2. Anak nak panjat grill rumah, kena marah siap kena rotan.
3. Anak panjat sofa, kena marah sebab takut sofa rosak.
4. Anak panjat meja, kena marah takut jatuh.
5. Anak nak panjat tangga gelongsor ditaman, mak ayah kata “esok, esok” tapi tak ada juga bawa. Bila anak merengek nak keluar ke taman, mak ayah buka tv dan beri gadget untuk hilangkan “kempunan” memanjat anak.
http://www.dailymail.co.uk/
Jadi, bila masanya anak nak belajar memanjat? Macam mana anak nak belajar mengenal ketinggian dengan betul sekiranya tak diberi kebebasan memanjat ataupun tak pernah memanjat? Sampai bila kita larat nak dukung anak setiap kali nak turun naik tangga? Sampai bila kita nak angkat anak bila ada longkang walaupun longkang kecil? Kalau kita tak ada, macam mana anak nak belajar berdikari kalau duduk di atas mangkuk tandas pun gayat?
Ramai klien saya yang mengadu anak suka memanjat, ada yang sehingga umur 5 tahun. Apabila melalui ujian penilaian, kebanyakannya ada masalah hyposensitif atau hypersensitif terhadap deria vestibular yang menyebabkan masalah-masalah lain berkaitan pergerakan dan keseimbangan diri seperti:
TANDA-TANDA MASALAH DERIA
1. Mudah terjatuh kerana tidak boleh mengagak ketinggian lantai.
2. Mengelak/Tak nak duduk di buaian.
-Takut apabila kaki tak jejak tanah.
3. Lambat/ perlu bantuan pemegang tangga semasa naik turun tangga walaupun sudah umur 5 tahun.
-Perlu tengok dan teliti setiap anak tangga.
www.shutterstock.com
4. Takut untuk duduk di mangkuk tandas, menyukarkan proses belajar bebas diaper.
-Nampak lubang tandas terlampau dalam macam nak makan orang
5. Takut untuk lintas longkang walaupun longkang yang kecil.
-Nampak longkang macam nak makan orang juga.
6. Takut/tak takut terhadap ketinggian.
-Gayat atau tidak ada perasaan gayat.
7. Mudah mabuk dengan kenderaan bergerak.
-Sensitif terhadap pergerakan.
8. Suka pusingkan diri sendiri.
-Tercari-cari ransangan deria vestibular dan sukakan pergerakan.
http://www.huffingtonpost.com/
9. Tidak pandai melompat di usia atas 3 tahun.
-Gayat dan tidak pandai seimbangkan diri.
10. Kaki berpaut kuat di kaki kerusi semasa duduk di atas kerusi.
-Gayat.
11. Perlu bersandar untuk memakai seluar walaupun di usia 5 tahun ke atas.
-Masalah terhadap keseimbangan diri.
http://www.excelqhalif.com/
Di atas ini adalah tanda-tanda yang biasa berpunca daripada masalah deria vestibular. Jika anak ada masalah diatas dan suka memanjat, maksudnya keperluan memanjat anak belum cukup lagi. Anak masih belum yakin dengan ketinggian, sebab itu dia akan cuba, cuba dan cuba lagi dengan cara memanjat. Selalunya bila anak sudah yakin dengan ketinggian dan percaya terhadap kebolehan diri sendiri perasaan nak memanjat itu akan berkurang melainkan ada masalah lain.
Jika kita mak ayah dulu masa kecil suka memanjat pokok atau grill rumah, anak pun perlu juga sama. Jika kita terlampau sekat keperluan anak, ini tak boleh atau itu tak boleh memang ia akan mengganggu perkembangan anak kalau bukan masalah di perkembangan motor kasar, kadang-kadang akan timbul masalah skil percakapan. Kalau tak larat nak bawa anak ke taman setiap petang, luangkanlah masa layankan anak memanjat tangga di rumah sambil support anak di belakang seawal anak mula nak memanjat. Tak perlu lama berjam-jam pun, 2-3 round sehari pun dah cukup sambil-sambil kita naik turun tangga.
http://www.onlinefencing.co.nz/
Mungkin orang lain nampak skil memanjat ini remeh tapi bagi saya, ia sangat bagus untuk perkembangan anak. Kalau saya senaraikan semua boleh jadi 1 buku, jadi di bawah ini contoh kepentingan memanjat.
CONTOH KEPENTINGAN MEMANJAT
1. Skil urus diri.
http://www.lighthouseathome.co.nz/
Apabila pakai seluar anak perlukan deria vestibular yang bagus untuk seimbangkan diri menggunakan 1 kaki. Ada yang kata, tak apa sebab anak pakai seluar secara duduk. Tapi sampai bila nak duduk? Nanti ke sekolah, takkan nak pakai seluar duduk di tandas?
2. Deria sendi.
http://www.friendshipcircle.org/
Apabila memanjat secara tak langsung anak akan dapat “deep pressure” di telapak tangan dan jari-jari. Sangat penting untuk skil motor halus yang digunakan dalam seharian seperti memakai butang baju, makan nasi menggunakan tangan dan sudu dan skil menulis.
3. Motor kasar.
delightfulchildrensbooks.com
Yang digunakan untuk naik turun tangga dan skil bermain, menyepak bola dan bermain tenteng.
“Sayang” anak boleh, tapi jangan terlampau sekat keperluan anak. Kalau takut anak jatuh naik turun tangga, bantu anak untuk belajar bukannya sekat 100%. Kita tak selamanya hidup nak duduk dan support di belakang anak semasa naik turun tangga. Kita juga tak selamanya kuat nak dukung anak setiap kali naik turun tangga. Konsep sama macam kupu-kupu, niat nak tolong keluarkan kupu-kupu dari kepompong tapi kesannya kupu-kupu terus tak dapat terbang.
*Semoga dapat membantu ibubapa di luar sana ya!
Artikel ini adalah hasil perkongsian dari Maryam Jamadi, Occupational Therapist/ Terapis Carakerja di laman Facebooknya.
Sumber: Maryam Jamadi


Anak Pengsan Disengat Obor-Obor. Bapa Ini Kongsi Tips Jika Ingin Bawa Anak Mandi Pantai.

Melihat gelagat anak-anak yang sedang seronok membina istana pasir benar-benar mencuit hati. Ada ketika terdengar jeritan si adik yang marah dikacau oleh si abang ketika leka membina istana idaman. Adakala mereka tertawa riang bermain pasir pantai.
Bagi kanak-kanak, bermain dan mandi-manda di pantai adalah aktiviti yang sangat menyeronokkan. Berenang dan bermain pasir memang mempunyai keistimewaan tersendiri. Bagi mereka, ia adalah saat yang paling ditunggu -tunggu terutama pada cuti hujung minggu.

Walau begitu, anda tidak pernah menjangkakan sebarang kejadian buruk yang akan berlaku seperti disengat obor-obor, digigit ikan atau sebagainya.
Mari ikuti pengalaman yang dilalui oleh Encik Musafir lalu yang berkongsi saat cemasnya di Facebook selepas anak perempuannya telah disengat obor-obor ketika mandi di pantai sehingga pengsan. Beliau juga turut berkongi beberapa tips berguna untuk ibu bapa yang ingin bawa anak mandi di pantai.

Keadaan tangan anaknya selepas disengat obor-obor. Foto Kredit : Musafir Lalu
Ketika anaknya dirawat di hospital Foto Kredit : Musafir lalu
Oleh itu, persiapan dari segi kelengkapan dan lokasi perlu dilakukan oleh ibu bapa terutama yang sedang merancang untuk membawa anak ke pantai hujung minggu ini.
Jom ikuti 7 tips yang boleh dipraktikkan oleh ibu bapa semasa menjaga anak bermain di pantai yang boleh dijadikan sebagai panduan.
1. Periksa kebersihan dan keselamatan air laut
Ketika sampai di pantai, perkara pertama yang harus diperhatikan adalah kebersihan air laut serta kawasan sekeliling pantai.
Sebaiknya, jangan biarkan anak bermain di air laut yang kotor. Carilah pantai yang bersih dan selesa untuk anak.
Ibu bapa juga digalakkan google dahulu  pantai-pantai yang berisiko tinggi seperti haiwan beracun dan berbisa seperti obor-obor.
2. Gunakan pakaian yang bersesuaian
Memakai pakaian yang sesuai amat penting. Pastikan anak anda memakai pakaian yang sesuai untuk aktiviti air.
Elakkan memakaikan mereka dengan pakaian yang terlalu tebal dan nipis.
3. Periksa kedalaman air
Foto Kredit : what-are-the-risks-of-swimming-in-beach-water
Sebelum melepaskan anak mandi atau bermain di pantai, periksa dulu kedalaman airnya. Ia bagi memastikan ketinggian paras air tidak melebihi tinggi anak.
Hal ini penting, terutama jika anak anda tidak boleh berenang.
4. Pengawasan ibu bapa
Setiap aktiviti yang ingin dilakukan oleh anak, awasi mereka sebaiknya. Jangan biarkan anak bermain dan sendirian.
Pastikan anda sebagai penjaga mereka sentiasa mengawasi dan berada dekat bersama anak.
Kalau boleh, sertai mereka melakukan aktiviti riadah di tepi pantai kerana ia akan lebih menyeronokkan, sekali gus merapatkan lagi hubungan ibu bapa dan anak.
5. Bilas badan dengan air bersih selepas mandi laut
Selesai mandi laut dan bermain di tepi pantai, pastikan anda memandikan anak dengan air bersih sebersih-bersihnya.
Pastikan juga tidak ada pasir yang tersisa di rambut atau kepala serta badan selepas bermain dan berenang di pantai.
6. Gunakan krim pelindung sinaran UV
Foto Kredit : huffingtonpost.com/how to protect your kids from the sun
Bagi menjaga kulit si kecil daripada terlalu terdedah kepada sinaran matahari yang boleh merosakkan kulit, sapukan mereka krim pelindungan matahari yang bersesuaian.
Ia bagi mengelakkan berlakunya pengelupasan kulit atau sebarang penyakit yang berkaitan dengan kulit.
7. Minum air kosong
Berikan anak anda minum air kosong yang banyak supaya mereka tidak kekurangan air di dalam badan. Hal ini kerana mereka sudah terdedah dengan cahaya matahari dan berendam dalam air masin dalam jangka masa yang lama. Minum air kosong adalah perlu untuk mengembalikan air dalam badan agar tidak dehidrasi.
Semoga perkongsian tips ini memberi manfaat kepada ibu bapa diluar sana sekiranya anda mempunyai perancangan membawa anak anda bercuti pada hujung minggu nanti.


Anak Petani, Kenali Quan Hong Chan Penerjun Emas Olimpik Usia 14 Tahun!

Siapa sahaja yang menonton acara akhir terjun papan anjal bagi kategori 10 meter wanita yang berlangsung dengan jayanya di Pusat Akuatik Tokyo semalam pasti masih terpukau dengan atlet dari China. Bayangkan, tiada percikan air langsung seperti ‘ghaib’ dengan begitu sahaja setelah melalukan terjunan!
Baca juga: Wajah Jelita Pemain Bola Tampar Olimpik Turki Jadi Tumpuan, Cair Habis!

ANAK PETANI, CEBUR DIRI SUKAN PAPAN ANJAL SEJAK USIA 7 TAHUN
Difahamkan, atlet 14 tahun ini merupakan anak petani yang dibesarkan di sebuah kawasan perkampungan. Malah, ibunya juga sedang sakit dan memerlukan kos perubatan yang tinggi untuk menyembuhkannya. Jadi, faktor kesusahan ini membuatkan dia nekad untuk cekal dan terus bersemangat demi membantu keluarganya yang kesusahan.

Memetik perkongsian portal yqqlm, atlet berusia 14 tahun ini telah menceburi bidang sukan papan anjal sejak usia 7 tahun lagi pada tahun 2014. Dia telah dilatih dengan cukup baik oleh jurulatih Chen Huaming dan Guo Yi ketika bersekolah di sana.

Tahun 2014 ketika berusia 7 tahun beliau baru menceburkan diri dalam bidang terjunan dan berlatih bersungguh-sungguh.
Tahun 2018 beliau menyertai tim wilayahnya Guangdong Provincial Team. Walaupun China mempunyai barisan bakat yang hebat dalam acara ini, namun Quan Hongchan dilihat luar biasa, lambat masuk tetapi meningkat dengan cepat.

Pada 4 Oktober Tahun 2020 beliau mengalahkan ramai jagoan lain dalam acara 10m platform wanita di kelayakan Olimpik dan menang kejohanan di Shijiazhuang Station dengan 28 mata mengatasi pencabar terdekatnya. Dari pusingan kelayakan dan separuh akhir memang dah nampak komited fokus dan konsisten dia dan rakan senegaranya.
PEROLEH PINGAT EMAS DAN ‘PERFECT SORE’!

Satu dunia mengecam sebab macam tak adil China hantar budak dengan berat yang ringan namate. Tapi pada saya negara lain pun boleh hantar budak-budak tapi bukan senang nak cari yang berpengalaman. Ini memang ‘well trained’ dan ‘train hard’ ni. Dalam peringkat akhir temasya Olimpik hari ini, beliau konsisten membuat terjunan-terjunan yang hebat sehingga dalam suatu pusingan mendapat perfect score 10 mata dari semua juri.
Kesimpulan kecil, kesusahan mengajar kita erti sebuah kejayaan. Kena berjaya untuk ubah hidup. Mungkin masa dia nak terjun tu dia ingat kat mak dia yang sakit.

P/s Sebar luas kan lagi. Buat pengajaran buat anak-anak kita yang masih kecil dan membesar. Sukan mendidik motivasi, semangat berjuang dan disiplin, Kejayaan mengubah kehidupan.
Bagi pasukan China ni saya tak tahu la, mungkin diorang punya talent umur 13-16 tahun tu ramai. Lepas ni diorang hantar range umur ni je.
Sumber: Redzwan Azizan, Yqqlm